Kenyataan bersama akan dikeluarkan bagi mengutuk serangan rejim Israel
Oleh NUR HUDA MUSA

15 Mei 2021, 5:04 pm
PETALING JAYA – Malaysia akan menerajui bersama-sama dengan Indonesia dan Brunei untuk mengeluarkan kenyataan bersama bagi mengutuk sekeras-kerasnya serangan zalim rejim Israel ke atas Palestin.
Perdana Menteri, Tan Sri Muhyiddin Yassin berkata, hari ini beliau telah mengadakan perbincangan melalui telefon bersama Presiden Indonesia, Joko Widodo berhubung situasi terkini di Palestin.
“Dalam perbincangan tersebut kami bersetuju bahawa tindakan ganas rejim Israeal harus dihentikan serta-merta.
“Kami juga berkongsi pandangan yang sama supaya komuniti antarabangsa terutamanya majlis keselamatan PBB bertindak segera bagi menghentikan keganasan rejim Israel dan menyelamatkan nyawa rakyat Palestin,” katanya dalam perutusan khas hari ini.
Dalam pada itu, Muhyiddin berkata, penyelesaian terbaik dalam konflik itu hanya boleh dicapai melalui rundingan bagi memastikan keamanan, keselamatan dan kestabilan serantau yang berkekalan.
“Malaysia menyokong penyelesaian yang adil dan saksama melalui penyelesaian dua negara berdasarkan garis sempadan sebelum tahun 1967 dengan Baitulmaqdis sebagai ibu negara Palestin. Sebagai satu-satunya jalan penyelesaian terhadap konflik Palestin-Israel.

“Malaysia akan terus menyokong segala usaha demi mencapai penyelesaian yang berkekalan,” ujarnya. – K! ONLINE


Malaysia kutuk serangan terhadap umat Islam di Palestin
Oleh NUR HUDA MUSA

15 Mei 2021, 4:18 pm
PETALING JAYA – Malaysia mengutuk sekeras-kerasnya serangan zalim zionis terhadap umat Islam di Palestin.
Perdana Menteri, Tan Sri Muhyiddin Yassin berkata, Malaysia berpendirian teguh tiada alasan kukuh bagi Israel untuk menggunakan kekerasan terhadap rakyat Palestin.
“Serangan udara rejim zionis di Gaza juga adalah tindakan tidak berperikemanusiaan.
“Malaysia mengkuti rapat perkembangan yang berlaku di Palestin. Sehingga kini lebih lebih 100 rakyat Palestin telah terkorban dan cedera kesan daripada perbuatan zalim zionis,” katanya dalam perutusan khas hari ini.
Muhyiddin berkata, perbuatan keji lagi terkutuk tentera Israel itu mesti dikecam sekeras-kerasnya seluruh dunia.
“Malaysia kesal Majlis Keselamatan PBB masih membisu.

“Bagaimanpun Malaysia akan terus memaksa serangan terhadap Palestin dihentikan,” katanya.
Dalam pada itu katanya, Mesyuarat Tergempar Terbuka OIC akan dibuat bagi menegaskan pendirian Malaysia terhadap situasi di Palestin. – K! ONLINE


Dua tahun beraya di alam maya
Oleh KHAIRUL MOHD. ALI

15 Mei 2021, 4:54 pm
JOHOR BAHRU – Seorang rakyat Malaysia yang ‘terkandas’ di Singapura meluahkan perasaan sedih kerana sudah dua tahun tidak dapat menyambut kedatangan Aidilfitri bersama keluarga yang berada di negara ini.
Shahruddin Haeal Helmy Mohd. Noh, 35, memberitahu, dia terpaksa menetap di republik itu buat waktu ini agar dapat terus bekerja untuk menampung perbelanjaan keluarganya.
Katanya, adakalanya dia dan rakan-rakan senegara yang lain berasa seperti putus harapan khususnya apabila mengharapkan sempadan negara dapat dibuka dalam waktu terdekat.
“Bagi kami yang terkandas di sini memang realistik, kami sudah tahu yang kes Covid-19 menyebabkan tambak tidak akan buka dalam waktu terdekat.
“Setiap kali berita pertemuan pemimpin Singapura dan Malaysia, kami memang berharap tambak dibuka tapi kadangkala tak mampu berharap lagi.
“Jadi apa yang dapat kami buat ketika ini hanya berdoa sahaja agar ada keajaiban berlaku dan kami dapat segera pulang untuk bertemu keluarga,” katanya ketika dihubungi pemberita, di sini hari ini.

Shahruddin Haeal Helmy merupakan antara ribuan rakyat negara ini yang kekal berada di Singapura untuk meneruskan pekerjaan mereka dalam keadaan tidak dapat pulang sejak sempadan negara ditutup pada 18 Mac 2020.
Katanya lagi, dia telah memesan isterinya untuk membelikan sepersalinan baju Melayu sejak tahun lalu lagi dengan harapan dapat menyambut ketibaan Syawal bersama.
“Saya pesan pada isteri supaya beli baju yang sepasang warnanya dengan anak-anak tetapi dari tahun lepas sampai sekarang saya belum dapat pakai baju tu.
“Isteri hanya gantung di dalam almari dan mereka bergambar dengan anak-anak pakai baju mereka.
“Perasaan memang sedih bila tak dapat beraya dengan isteri, anak-anak dan mak. Dua tahun terkandas di sini, raya pun dalam alam maya sebagai pengubat rindu,” katanya yang memiliki dua orang cahaya mata.
Tambahnya lagi, dia membuat keputusan untuk kekal bekerja di Singapura buat ketika ini adalah kerana kos yang terlalu tinggi untuk pulang ke Malaysia.
“Ini belum mengambil kira cuti tanpa gaji yang perlu diambil sepanjang tempoh 35 hari kuarantin dan cuti yang diambil ketika di Malaysia.
“Kalau balik ke Malaysia sekarang pun sukar, lebih-lebih lagi untuk mendapat kerja dan gaji yang saya dapat sekarang,” ujarnya lagi.-K! ONLINE


Suspek miliki 14 rekod jenayah ditahan
Oleh MUHD AFIQ AL-HAFIZ MAT YUSOF

15 Mei 2021, 5:59 pm
PETALING JAYA – Seorang lelaki yang memiliki 14 rekod jenayah dan enam rekod dadah ditahan polis selepas disyaki terlibat dalam kes pecah masuk premis perniagaan serta curi kenderaan pada Rabu lalu.
Tangkapan telah dilakukan sepasukan polis dari Ibu Pejabat Polis Daerah Petaling Jaya pada pukul 12.30 tengah hari di sebuah rumah sekitar Batu Caves.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pada 8 Mei lalu kira-kira pukul 9.30 pagi telah berlaku satu kejadian pecah masuk di sebuah pejabat sekitar Kelana Jaya.
“Pengadu yang juga seorang pengurus berusia 33 tahun di premis perniagaan berkenaan telah menyedari mangga pintu besar dan pintu masuk telah dirosakkan.
“Keadaan premis juga berada dalam keadaan berselerak. Sebuah kereta dan pelbagai harta benda di pejabat terbabit juga telah dicuri,” katanya dalam satu kenyataan di sini hari ini.
Mengulas lanjut, bertindak atas maklumat, polis telah membuat tangkapan ke atas suspek warga tempatan berusia 31 tahun di sekitar Batu Caves.

“Hasil soal siasat mendapati, suspek mengaku terlibat dalam kes yang disiasat, beberapa kes pecah masuk premis perniagaan dan kes curi kenderaan di sekitar kawasan Kelana Jaya.
“Suspek juga telah melarikan diri dari pengawasan Akta Pencegahan Jenayah (POCA) 1959 di bawah Seksyen 15(4) di Dungun, Terengganu,” jelasnya.
Dalam pada itu, polis turut merampas barangan yang disyaki dicuri suspek dan rakan sejenayahnya.
“Antara yang dirampas ialah dua buah kereta jenis Mercedes Benz dan Range Rover bernilai kira-kira RM700,000, sebuah motosikal Yamaha 135 LC dan telefon bimbit pelbagai jenama(5).
“Usaha mengesan seorang lagi rakan suspek, Muhammad Aris Alinudin atau dikenali sebagai ‘Aris’, 25, yang memiliki 17 rekod jenayah dan tiga rekod dadah juga sedang giat dilakukan,” tegasnya.
Kes disiasat di bawah Seksyen 457 Kanun Keseksaan kerana pecah rumah dan Seksyen 379A kanun yang sama kerana curi kenderaan. – K! ONLINE.


Dua rakan cuba rentas negeri untuk beraya dikompaun
Oleh OTHMAN YAHAYA

15 Mei 2021, 3:12 pm
SUNGAI PETANI – Hasrat dua rakan yang dipercayai mahu beraya di rumah kenalan mereka di sini dengan cuba merentas negeri dari Pulau Pinang ke daerah Kuala Muda tidak kesampaian apabila ditahan di sekatan jalan raya (SJR) Tol Sungai Petani Selatan di sini hari ini.
Kedua-dua mereka iaitu lelaki berusia 22 tahun yang bekerja sebagai operator kilang dan perempuan berusia 20 tahun, pelajar sebuah kolej vokasional ditahan kira-kira pukul 11 pagi.
Ketika ditahan, mereka memberi alasan mahu mengambil barang di rumah kenalan.
Mereka masing-masing dikenakan kompaun RM5,000.
Ketua Polis Daerah Kuala Muda, Asisten Komisioner Adzli Abu Shah berkata, dua individu berkenaan masing-masing tinggal di Kepala Batas dan Bukit Mertajam, Pulau Pinang.
“Mereka yang menaiki kereta jenis Perodua Kancil memberi alasan hendak mengambil barang dan ketika diperiksa, kedua-duanya gagal menunjukkan permit rentas negeri.

“Pihak kita kemudian mengeluarkan kompaun di bawah Perkara 4(1) Peraturan-Peraturan Dan Pencegahan Pengawalan Penyakit Berjangkit (PPDPPB) 2021,” katanya di sini hari ini. – K! ONLINE


Parlimen perlu bersidang kutuk kekejaman Israel
Oleh MOHD RIDZAUDDIN ROSLAN

15 Mei 2021, 3:52 pm
PETALING JAYA- Pergerakan Pemuda UMNO Malaysia menggesa kerajaan segera mengadakan sidang khas Parlimen bagi membuat usul tergempar mengutuk serangan tidak berperikemanusiaan Israel terhadap rakyat Palestin.
Ketua Pergerakan Pemuda UMNO Malaysia, Dr. Asyraf Wajdi Dusuki berkata, Parlimen perlu bersidang bagi membentangkan usul berkenaan kekejaman itu.
“Ia akan menyerlahkan solidariti rakyat Malaysia tanpa mengira parti dan ideologi dalam menyuarakan pendirian Malaysia secara tegas dan keras terhadap aksi teroris dan kebiadaban Israel.
“Parlimen Malaysia juga mesti turut mengusulkan agar Majlis Keselamatan Pertubuhan Bangsa-Bangsa Bersatu segera campur tangan sebelum ramai lagi nyawa orang awam terutama wanita dan kanak-kanak terkorban,” katanya di sini tadi. -K! ONLINE


Polis pantau laman sosial dedah laluan tikus
Oleh ASLIZA MUSA

15 Mei 2021, 3:07 pm
PARIT – Polis akan memantau hantaran di media sosial yang mendedahkan ‘laluan tikus’ kepada pengguna jalan raya untuk merentas daerah di kawasan Perak Tengah.
Ketua Polis Daerah Perak Tengah, Superintenden Barudin Wariso berkata, sekatan jalan raya (SJR) akan diadakan di laluan yang dikenal pasti digunakan orang ramai yang mahu merentas daerah namun tidak memiliki surat kebenaran.
Katanya, SJR di Kilometer 3, Jalan Gelung Pepuyu-Beruas yang didirikan semalam adalah hasil maklumat ‘bocor’ di laman sosial.
“Lokasi SJR terbaharu itu merupakan jalan yang menghubungkan daerah Perak Tengah dengan Manjung dan Taiping.
“Selepas ia tular, kita telah pun membuat pemeriksaan mengejut dan hasilnya lima kompaun dikeluarkan bagi kesalahan rentas daerah tanpa kebenaran,” katanya di sini hari ini.
Menurut beliau, mereka yang dikenakan kompaun itu tinggal di daerah luar dan memberi pelbagai alasan semasa ditahan termasuk mahu menghantar laksa ke rumah datuk, melawat ibu dan tidak tahu mengenai larangan rentas daerah.

Katanya, kompaun berjumlah RM5,000 setiap seorang dikenakan di bawah Peraturan 4(1) Peraturan-Peraturan Pencegahan dan Pengawalan Penyakit Berjangkit 2021.
“Semasa pemeriksaan di lokasi tersebut, sebanyak 74 kenderaan diperiksa dan 23 kenderaan diarah berpatah balik.
“Selain SJR di kawasan tersebut, kita turut mengadakan dua SJR lain di Jalan Bota-Teluk Intan di Kampung Gajah dan Jalan Ipoh-Lumut berhampiran Universiti Teknologi Petronas,” katanya.
Tambah beliau, pemantauan pematuhan prosedur operasi standard (SOP) dan ‘snap check’ serta rondaan bagi cegah jenayah akan dijalankan seperti biasa di kawasan laluan yang berpotensi menjadi laluan alternatif walaupun agak jauh.-K!ONLINE


Tiada peluang pekerjaan punca remaja jadi penyeludup
Oleh YATIMIN ABDULLAH

15 Mei 2021, 4:02 pm
RANTAU PANJANG – Pasukan Gerakan Am (PGA) Batalion 7 mendedahkan ramai remaja berusia 18 tahun di sini dikesan terlibat dengan aktiviti jenayah penyeludupan ekoran tiada peluang pekerjaan ketika ini.
Pegawai Pemerintah Batalion 7, Superintendan Azhari Nusi berkata, penglibatan golongan berkenaan berpunca daripada masalah peluang pekerjaan akibat penularan wabak Covid-19 sehingga menyebabkan banyak sektor ditutup.
Menurutnya, maklumat itu hasil soal siasat yang dilakukan PGA terhadap golongan remaja selepas mereka ditangkap menerusi Ops Benteng Covid-19 di sempadan Malaysia-Thailand di negeri ini.
“Kebanyakan remaja yang terlibat (penyeludupan) adalah mereka yang gagal dalam pelajaran.
“Siasatan lanjut mendapati, upah yang diterima mereka bergantung kepada risiko dan jenis barang yang dibawa,” katanya pada sidang akhbar di Markas Taktikal PGA, Lubok Stol di sini hari ini.
Azhari memberitahu, sekiranya membawa barangan kontraban seperti rokok, mereka hanya menerima upah sekitar RM20 dan ke atas.

“Meskipun tahu risiko yang bakal diterima, namun mereka tetap melakukannya demi kelangsungan hidup.
“Setakat ini, tiada kes berulang melibatkan remaja yang terlibat dalam aktiviti tersebut,” ujarnya.
Azhari berkata, PGA akan terus memperketatkan lagi kawalan sempadan dalam usaha membanteras aktiviti jenayah rentas sempadan.-K!ONLINE


Beri alasan rentas daerah mahu beraya, lelaki dikompaun RM5,000
Oleh MOHD SYALMIZI HAMID

15 Mei 2021, 3:25 pm
SEBERANG PERAI – Polis daerah Seberang Perai Utara (SPU) mengesan individu yang masih berdegil melakukan rentas daerah semasa pelaksanaan Perintah Kawalan Pergerakan (PKP) untuk melakukan ziarah hari raya ketika menahan lima individu semalam.
Individu berusia 20-an terbabit ditahan secara berasingan di tiga lokasi di daerah berkenaan ketika cuba melakukan rentas daerah tanpa kebenaran.
Ketua Polis Daerah SPU, Asisten Komisioner Noorzainy Mohd. Noor, berkata kelima-lima mereka masing-masing dikompaun RM5,000 kerana kesalahan tersebut.
“Terdapat dalam kalangan mereka memberi alasan hendak pergi beraya, sedangkan aktiviti kunjung-mengunjung tidak dibenarkan ketika ini,” katanya kepada pemberita hari ini.
Jelasnya, sepanjang operasi sejak hari raya pertama, pihaknya mengeluarkan 25 kompaun atas pelbagai kesalahan kerana melanggar prosedur operasi standard (SOP).
“Kompaun RM1,500 dikeluarkan kepada empat lelaki berusia 35 hingga 43 tahun yang duduk melepak tanpa memakai pelitup muka di Butterworth.

“Selain itu, pemilik sebuah premis yang gagal mengawal kemasukan pengunjung di Mak Mandin dikompaun RM20,000, manakala empat pelanggannya yang tidak mengamalkan penjarakan fizikal masing-masing dikompaun RM4,000,” katanya. – K! ONLINE


MB Kedah buka bida kereta bantu umat Islam di Palestin
Oleh NUR HUDA MUSA

15 Mei 2021, 3:44 pm
PETALING JAYA – Menteri Besar Kedah, Muhammad Sanusi Md. Nor membuka bidaan kenderaan miliknya bagi misi bantuan umat Islam di Palestin.
Beliau dalam satu hantaran di Facebooknya tadi berkata, bidaan kereta jenis Volvo XC60 3.0 cc AWD T6 (2010) itu dibuka harga rizab RM55,000 dan hasil bidaan sepenuhnya akan dimasukkan ke akaun #aid4palestin.
“Kereta ini sahaja yang dah selesai hutang bank. Sayang sangat dekat kereta ini tapi sayang lagi kepada saudara kita di Palestin.
“Saya beli kereta ini tahun 2018 dengan harga RM60,000. Nak bagi sedap dan elok macam ini pun habis sekitar RM25,000,” katanya.
Jelasnya, kenderaan itu berada dalam keadaan yang baik dan tidak perlu diperbaiki lagi sekiranya bertukar tangan.
“Sesiapa yang berminat boleh hubungi saya. Bidaan ini dibuka selama tiga hari dan pembida tertinggi akan dihubungi sebaik sahaja bidaan ditutup pada 18 Mei 2021 pukul 3 petang,” ujarnya. – K! ONLINE


‘Yahudi rampas rumah, kami jadi pelarian tapi tak pernah membenci’
Oleh MOHD. HAIKAL ISA

15 Mei 2021, 4:00 pm
BAPA kepada supermodel terkemuka dunia, Bella dan Gigi Hadid iaitu Mohamed Hadid mendedahkan kerana terlalu bermurah hati dengan orang Yahudi, kediaman mereka dirampas dan akhirnya mereka menjadi pelarian.
Menerusi satu hantaran status mengenang Allahyarham ibunya, Puteri Khairiah Daher Hadid di Instagram, Mohamed Hadid, 72, berkata, ibu dan Allahyarham bapanya, Anwar Hadid sangat baik kerana memberi tempat tinggal kepada orang Yahudi.
MOHAMED HADID mengenang kedua-dua ibu bapanya menerusi sekeping foto dalam Instagram.
“Ini ibu bapa saya yang mempelawa keluarga Yahudi ke kediaman mereka pada 1946.
“Mereka (keluarga Yahudi) rampas rumah dan kami jadi pelarian. ketika itu (1948) saya baru berusia sebulan namun saya tiada sekelumit rasa kebencian terhadap Yahudi kerana ibu bapa kami ajar kami untuk tidak membenci,” ujar Mohamed Hadid.
Melalui hantaran status berkenaan, turut disertakan sekeping foto lama hitam putih allahyarham ibu bapanya masing-masing segak dan jelita mendondon busana perkahwinan.
Mohamed Hadid, berketurunan Palestin dan merupakan seorang jutawan yang berprofesi pemaju hartanah ulung berpangkalan Amerika Syarikat.

Dia dikenali dan dihormati ramai kerana mengusahakan perniagaan hartanah termasuk membina hotel dan mahligai mewah di kejiranan Bel Air, Los Angeles Beverly Hills, California.
Memiliki kekayaan berjumlah sehingga AS$200 juta (RM825 juta), lelaki itu mempunyai lima orang cahaya mata termasuk Bella dan Gigi yang membina nama dalam dunia peragaan global. – K! ONLINE


Operasi sanitasi awam di Taman Batu Muda
Oleh MUHD AFIQ AL-HAFIZ MAT YUSOF

15 Mei 2021, 3:49 pm
PETALING JAYA – Dewan Bandaraya Kuala Lumpur (DBKL) akan melaksanakan operasi sanitasi awam Covid-19 di beberapa lokasi di sekitar Taman Batu Muda esok.
Kosmo! difahamkan, DBKL juga telah menghantar notis penutupan sementara bagi premis perniagaan di kawasan terlibat semalam bagi membolehkan kerja-kerja pembersihan dan sanitasi dapat dilakukan esok.
DBKL menerusi satu kenyataan berkata, operasi terbabit dilakukan menerusi Jabatan Kesihatan dan Alam Sekitar.
“Penduduk dan peniaga yang berada di kawasan terlibat diminta untuk memberikan kerjasama dalam menjayakan operasi ini.
“Operasi tersebut akan bermula pada pukul 8 pagi hingga 10 pagi dan tempat berkumpul ialah di Pejabat Kesihatan Parlimen Batu,” katanya.
Tambah kenyataan tersebut, operasi berkenaan merupakan usaha DBKL dalam memerangi wabak Covid-19. – K! ONLINE.


4,140 kes baharu
Oleh SITI A'ISYAH SUKAIMI

15 Mei 2021, 3:03 pm
PUTRAJAYA – Sebanyak 4,140 kes baharu dilaporkan hari ini, menjadikan jumlah kes positif Covid-19 mencecah 466,330 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan kes tertinggi sebanyak 1,507 kes, diikuti oleh Johor sebanyak 433 kes dan Kuala Lumpur sebanyak 398 kes.
“Seterusnya, Pulau Pinang (338 kes), Sarawak (324 kes), Kedah (239 kes), Negeri Sembilan (190 kes), Perak (182 kes), Terengganu (119 kes), Pahang (116 kes), Kelantan (109 kes), Melaka (97 kes), Sabah (60 kes) dan Putrajaya (23 kes).
“Labuan pula merekodkan tiga kes baharu manakala, sebanyak dua kes dilaporkan di Perlis,” katanya pada ciapan Twitter beliau di sini hari ini. -K!ONLINE


Warga asing terlibat judi dalam talian diberkas
Oleh MUHD AFIQ AL-HAFIZ MAT YUSOF

15 Mei 2021, 3:19 pm
PETALING JAYA – Dua individu warga asing diberkas kerana disyaki terlibat dalam kegiatan mesin perjudian dalam talian di sebuah premis yang terletak di Jalan Hang Tuah 3, Taman Salak Selatan semalam.
Kedua-dua suspek warga asing yang ditahan pada pukul 4 petang tersebut terdiri daripada seorang lelaki (pelanggan) berusia 38 tahun dan seorang wanita(penjaga) berusia 26 tahun.
Ketua Polis Daerah Brickfields, Asisten Komisioner Anuar Omar berkata, kedua-dua suspek tersebut turut didapati gagal mengemukakan pas perjalanan yang sah ketika ditahan.
“Suspek juga telah dibawa ke Ibu Pejabat Polis Daerah Brickfields untuk tindakan lanjut.
“Polis turut merampas barangan yang digunakan untuk kegiatan perjudian seperti tablet pelbagai jenama (7), alat kawalan jauh (1), penghala internet (1) dan wang tunai sebanyak RM100,” katanya dalam satu kenyataan di sini hari ini.
Tambah Anuar, polis Brickfields akan terus kekal fokus bagi memastikan keselamatan dan ketenteraman awam sentiasa terpelihara.

“Orang ramai juga dinasihatkan supaya tidak terlibat dengan sebarang aktiviti perjudian haram.
“Sebarang maklumat berkaitan jenayah boleh disalurkan kepada Polis Brickfields di talian 03 2297 9222, Polis Kuala Lumpur di talian 03 2115 9999 atau mana-mana balai polis yang berdekatan,” jelasnya.
Kes disiasat di bawah Seksyen 4B(a) Akta Rumah Judi Terbuka 1953 dan Seksyen 6(1)(c) Akta Imigresen 1959/63. – K! ONLINE.


Netizen persoal foto Aidilfitri tiga selebriti
Oleh KOSMO!

15 Mei 2021, 1:50 pm
PETALING JAYA – Gambar seisi keluarga termasuk bersama bekas isteri yang dikongsi pelakon Norman Hakim mengundang persoalan netizen tentang pematuhan prosedur operasi standard (SOP) kerajaan yang tidak membenarkan sesi ziarah ketika Aidilfitri.
Berdasarkan satu hantaran foto yang dimuat naik pelakon itu dalam Instagramnya, kelihatan Norman bersama isteri, Memey Suhaiza dan anak-anak bergambar bersama keluarga bekas isterinya iaitu penyanyi dan juga pelakon, Abby Abadi.
Turut berada di dalam gambar tersebut adalah suami kepada Abby iaitu Muhammad Faizal Zakaria serta anak angkat mereka dengan jumlah individu yang berada dalam gambar tersebut adalah seramai 13 orang.
FOTO tular milik Norman dan Che Ta mendapat pelbagai reaksi ramai.
Persoalan dalam kalangan netizen mula timbul apabila rata-rata mereka mempertikaikan keberadaan Abby dan suami serta anak-anak mereka berada dalam satu kediaman bersama Norman dan juga Memey.
Berdasarkan pemerhatian Kosmo! Online, Norman telah bertindak menutup ruangan komen pada gambar tersebut berkemungkinan selepas mendapat tekanan daripada pengikutnya dalam Instagram.
Manakala, Abby atau nama sebenarnya Arbaiyah Abdul Manan, 44, telah menukar status Instagramnya kepada mod privasi.

Perkongsian gambar keluarga oleh pelakon Rozita Che Wan sempena sambutan Aidilfitri kelmarin turut mendapat perhatian netizen apabila dia memuat naik foto bergambar bersama-sama dengan ahli keluarganya yang lain.
“Anak menantu dan cucu,” tulisnya ringkas pada kapsyen gambar tersebut.
Perkongsian gambar tersebut menjadi buah mulut netizen apabila rata-rata mempersoalkan kemungkinan pelakon jelita itu melanggar SOP yang ditetapkan kerajaan.
“Ramainya ahli keluarga. Duduk serumah ke atau datang berziarah. Tanya sahaja,” soal seorang pengikut Instagramnya.
“Alamak. Ini semua memang duduk bawah satu bumbung ke (satu rumah) pada 1 Syawal,” komen seorang lagi pengikutnya.
Terdahulu, Pada 10 Mei lalu, kerajaan memutuskan untuk melaksanakan PKP di seluruh negara selain tidak membenarkan aktiviti ziarah rumah ke rumah dan ziarah kubur bermula 12 Mei sehingga 7 Jun. -K! ONLINE


Pasangan warga emas tinggal dalam hutan asnaf LZS
Oleh NUR HUDA MUSA

15 Mei 2021, 2:13 pm
PETALING JAYA – Pasangan warga emas yang tinggal di hutan dekat Estate Sungai Remok, Batang Kali, Hulu Selangor merupakan asnaf fakir berdaftar dengan Lembaga Zakat Selangor (LZS).
Ketua Pegawai Eksekutif LZS, Saipolyazan Mat Yusop berkata, berdasarkan rekod, pasangan itu juga menerima bantuan kewangan sebanyak RM400 sebulan selain bantuan makanan bulanan sejak tahun 2016.
“Keluarga ini juga menerima Bantuan Hari Raya sejak 2016,” katanya melalui hantaran di laman Facebooknya hari ini.
Saipolyazan turut menegaskan, rumah pasangan tersebut dibina di tanah milik individu lain dan justeru itu, bantuan membina rumah asnaf tidak boleh diberikan kepada keluarga berkenaan.
Mengulas lanjut katanya, dakwaan pasangan warga emas itu yang memaklumkan anaknya tinggal di perantauan, siasatan LZS sebelum ini mendapati ada anak pasangan itu yang tinggal berdekatan.
“Sejak awal dikesan, LZS dan Penolong Amil Kariah telah memujuk pasangan itu untuk berpindah ke rumah lebih selesa dan semua kos serta sewa bulanan akan dibantu LZS namun mereka masih mahu terus tinggal di rumah tersebut.

“Mereka menolak tawaran tersebut melalui surat pada 17 Jun 2020,” jelasnya.
Terdahulu, baru-baru ini sebuah stesen televisyen swasta telah melaporkan pasangan warga emas berkenaan tinggal dalam keadaan daif di Estate Sungai Remok, Batang Kali, Hulu Selangor. – K! ONLINE


Dai’i Farhan nikahi semula bekas isteri pertama
Oleh MOHD. HAIKAL ISA

15 Mei 2021, 1:23 pm
PETALING JAYA – Pendakwah bebas, Da’i Farhan bernikah semula dengan bekas isteri, Fatin Nurul Ain Mat Aris 1 Syawal lalu.
Penyatuan semula atas nama suami isteri itu diumumkan Fatin atau nama lengkapnya, Fatin Nurul Ain Mat Aris menerusi hantaran di Instagram Story.
Menerusi hantaran sama, Fatin turut mengharapkan orang ramai mendoakan agar rumah tangga yang dibina kali kedua kekal hingga ke akhir hayat.
“Saling bermaafan memberi ketenangan Itulah akhlak Rasulullah. Hati yang memaafkan adalah hati yang bersangka baik dengan apa yang berlaku.
“Semoga apa yang berlaku sudah tertulis, tiada kebaikan untuk memendam rasa.
“Semoga masa dan hari-hari yang mendatang melupakan memori lalu. Doakan kebahagiaan kami dunia dan akhirat, ” katanya dalam hantaran berkenaan.

Terdahulu, Da’i Farhan mencetuskan kontroversi apabila mendedahkan sudah berkahwin dengan seorang janda beranak lapan dikenali sebagai ‘Dr.Erin’ di Makkah pada November 2019.
Perkahwinan yang didakwa berlangsung secara senyap-senyap tanpa pengetahuan isteri pertama itu mendapat kecaman hebat netizen, tambahan Fatin ketika itu sarat mengandung anak kedua mereka.
Da’i Farhan menceraikan Fatin dengan talak satu pada 3 Disember 2019.
Pelbagai spekulasi dan kontroversi tercetus dan kemudian Farhan mengakui sudah menceraikan Fatin dengan talak satu melalui  rakaman suara aplikasi WhatsApp.
Pasangan itu mempunyai dua cahaya mata.
Rumah tangga Da’i Farhan dengan Dr Erin atau nama sebenarnya, Noorainul Naqim Mohd Radzi bagaimanapun tidak berkekalan lama apabila hanya bertahan lima bulan. – K! ONLINE


Bayar RM3,500 untuk tutup kes polis, rupanya ditipu
Oleh MOHD SYALMIZI HAMID

15 Mei 2021, 1:37 pm
SEBERANG PERAI – Seorang lelaki di Kepala Batas di sini yang terpedaya dengan tawaran seorang individu untuk membantu membebaskan adiknya yang ditahan polis berputih mata apabila wang RM3,500 lesap kerana menjadi mangsa penipuan.
Mangsa berusia 34 tahun itu dikatakan telah didatangi seorang rakan adiknya pada hujung bulan lalu yang mendakwa boleh membantu membebaskan adik mangsa dengan membuat sejumlah bayaran.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya menerima laporan berhubung kes penipuan untuk menjamin orang kena tahan (OKT) itu selepas mangsa tampil membuat laporan semalam.
“Mangsa sebelum itu didatangi suspek yang menawarkan khidmat menjamin adiknya untuk dibebaskan dan tidak dikenakan tindakan undang-undang.
“Ini kerana adik mangsa telah ditangkap polis di sebuah rumah di Penaga, Kepala Batas atas kesalahan narkotik,” katanya kepada pemberita hari ini.
Beliau berkata, mangsa yang terpedaya telah membayar RM3,500 seperti yang diminta suspek bagi menutup kes itu.

“Mangsa bagaimanapun hanya menyedari ditipu selepas dia dimaklumkan oleh pegawai polis bahawa adiknya boleh dijamin dengan jaminan mahkamah di Mahkamah Butterworth pada 4 Mei lalu.
“Tindakan undang-undang tetap dikenakan ke atas adik mangsa atas kesalahan yang dilakukan berkenaan,” katanya lagi.
Beliau berkata, polis sedang melakukan siasatan lanjut berhubung kes itu termasuk bagi memperoleh maklumat berhubung akaun bank suspek.
Kes disiasat mengikut Seksyen 420 Kanun Keseksaan. – K!ONLINE


Malaysia gesa OIC ambil tindakan tegas lindungi rakyat Palestin
Oleh SUBKHI SUDARJI

15 Mei 2021, 2:02 pm
PUTRAJAYA – Malaysia akan menyuarakan pendirian dan gesaan agar Pertubuhan Kerjasama Islam (OIC) mengambil tindakan tegas serta melaksanakan usaha semaksimum mungkin demi melindungi rakyat Palestin daripada keganasan Israel.
Menteri Dalam Negeri, Datuk Seri Hishammuddin Tun Hussein berkata, gesaan itu akan disuarakan dalam Mesyuarat Tergempar Terbuka secara maya Jawatankuasa Eksekutif OIC Peringkat Menteri-Menteri Luar yang diadakan esok.
Katanya, mesyuarat itu akan membincangkan mengenai tindakan keganasan Israel, pencerobohan dan pendudukan kuasa oleh Israel di Wilayah Palestin terutamanya di Al-Quds Al-Shareef.
“Malaysia yang sentiasa menyokong padu perjuangan Palestin dan rakyatnya akan menyertai mesyuarat ini di mana saya sendiri selaku Menteri Luar Negeri akan mewakili negara dan kerajaan.
“Saya akan mengambil kesempatan menerusi pertemuan esok bagi menyampaikan pendirian tegas dan tidak berbelah bahagi Malaysia mengenai perkara ini kepada OIC,” katanya menerusi kenyataan akhbar di sini hari ini.
Menurut Hishammuddin, dia juga telah berkomunikasi secara berterusan dengan rakan sejawatnya, Menteri Luar Indonesia, Retno Marsudi dan Menteri Luar Negeri II Brunei Darussalam, Datuk Seri Setia Erywan
bagi mencapai kata sepakat antara negara-negara Islam Asia Tenggara mengenai Palestin.

“Secara kolektif, kami bertiga mengecam sekeras-kerasnya serangan tentera penjajah Isreal terhadap rakyat Palestin dan mahu Israel hentikan serta merta tindakan pencerobohan di seluruh wilayah Palestin,” tegasnya.-K!ONLINE


Bukan sekadar klinik tetapi sumber bantuan golongan susah
Oleh ABDUL RASHID ABDUL RAHMAN

15 Mei 2021, 1:08 pm
BENTONG – Klinik Dr. Erhan di sini bukan sahaja menjadi tempat untuk pesakit mendapatkan rawatan tetapi menjadi sumber keperluan kepada golongan susah yang terputus bekalan makanan.
Dr. Mohd. Erhan Rahimi bersama isterinya, Mardhiah Mohamad Yusof,32, nekad menubuhkan ‘Food Bank’ di kliniknya di sini selepas melihat kesusahan penduduk yang terputus bekalan makanan dan ketiadaan susu anak kecil semasa pelaksanaan Perintah Kawalan Pergerakan (PKP) tahun lalu.
Sejak penubuhan Food Bank berkenaan pada Februari tahun lalu, ia kini terus menjadi sumber keperluan kepada golongan yang terputus bekalan makanan khususnya yang kehilangan sumber pendapatan.
Mohd. Erhan berkata, sebagai anak jati Bentong dia amat terkesan apabila mendengar berita kesusahan penduduk akibat terputus mata pencarian seterusnya tiada sumber makanan malah ada yang terpaksa menggunakan air masak menggantikan susu anak kecil.
“Saya pada mulanya berbincang dengan imam masjid Bentong yang kemudiannya mencadangkan saya membuat ‘Food Bank’ di klinik saya sebelum saya bersama ibu dan isteri membeli barangan keperluan.
“Alhamdulillah penubuhan ‘Food Bank’ ini dapat membantu masyarakat yang susah dan saya lihat sendiri ramai yang terharu dan menangis apabila menerima sumbangan ini yang begitu bermakna buat mereka,”katanya ketika ditemui di kliniknya di sini, hari ini.

Menurut Mohd. Erhan antara barangan yang disediakan termasuklah beras, telur, biskut, milo, susu bayi dan tuala wanita yang dibelinya sendiri atau sumbangan daripada mana-mana pihak.
Katanya, barangan keperluan yang disediakan berkenaan diberikan kepada sesiapa sahaja yang memerlukan tidak mengira agama atau bangsa selain tiada sebarang syarat ditetapkannya.
“Saya tidak pernah meletakkan syarat dan mereka yang datang akan mengambil berdasarkan keperluan mereka dan biasanya mereka amat terharu dengan sumbangan ini, Insya-Allah kisah kehidupan masyarakat yang datang ini menjadi motivasi untuk saya meneruskan ‘Food Bank’ ini,”katanya.
Sementara itu, Mardhiah berkata, selain barangan makanan, tuala wanita merupakan antara keperluan penting yang diperlukan masyarakat khususnya golongan yang susah dan hilang punca pendapatan.
Katanya, sehingga kini tuala wanita yang ditempatkan di ‘Food Bank’ berkenaan sentiasa mendapat permintaan daripada golongan wanita khususnya anak-anak gadis daripada keluarga yang kurang berkemampuan.
“Ada seorang bapa datang bersama enam anak perempuan pada mulanya mereka malu tetapi akhirnya mereka mengakui amat memerlukan tuala wanita yang tidak mampu dibeli pada masa itu,”ujarnya.-K!ONLINE


Penjual pintu maut Honda Civic masuk kebun sawit
Oleh NUR ALINA HASSAN

15 Mei 2021, 1:56 pm
TANGKAK- Seorang penjual pintu maut selepas kereta Honda Civic dipandunya hilang kawalan dan terbabas memasuki ke dalam kawasan kebun sawit di Kilometer 44 Jalan Muar-Segamat, di sini, awal pagi hari ini.
Dalam kejadian pada pukul 4.50 pagi itu menyebabkan mangsa, Tan Zi Ang, 30, meninggal dunia di tempat kejadian selepas tersepit dalam kereta.
Ketua Polis Daerah Tangkak, Superintendan Mohd. Fadhil Minhat berkata, ketika kejadian mangsa dari Kebun Baru, Jementah dalam perjalanan menghala balik ke Tangkak.
“Sejurus tiba di tempat kejadian, kenderaan mangsa dipercayai hilang kawalan lalu terbabas ke sebelah kiri jalan.
“Kenderaan mangsa terpelanting sejauh kira-kira 50 meter dari jalan utama sehingga masuk ke kawasan kebun sawit,” katanya ketika dihubungi di sini hari ini.
Menurut Mohd. Fadhil, mangsa yang merupakan penjual pintu disahkan maut di tempat kejadian akibat parah pada kepala dan badan.

“Bedah siasat akan dijalankan hari ini dan kes disiasat di bawah Seksyen 41(1) Akta Pengangkutan Jalan (APJ) 1987,” katanya.
Sementara itu, enam anggota dari Balai Bomba dan Penyelamat (BBP) Tangkak bergegas ke lokasi kejadian bagi membantu mengeluarkan mangsa tersepit menggunakan peralatan khas.-K! ONLINE


Que Haidar persoal VIP, selebriti boleh ziarah raya
Oleh KOSMO!

15 Mei 2021, 2:40 pm
PETALING JAYA – Sejak semalam, kecoh dalam media sosial mengenai dakwaan golongan kenamaan (VIP) dan selebriti yang dikatakan melanggar prosedur operasi standard (SOP) Perintah Kawalan Pergerakan (PKP) 3.0 pada musim perayaan tahun ini.
Situasi tersebut tular sehingga menimbulkan ketidakpuashatian dalam kalangan rakyat Malaysia termasuk golongan selebriti seperti pelakon, Que Haidar yang turut mempertikaikan perkara sama.
Que atau nama sebenarnya Tengku Iskhan Shah Tengku Haidar, 41, mempersoalkan mengapa dan bagaimana beberapa selebriti tanah air dan seorang menteri dibenarkan beraya bersama ahli keluarga yang bukan tinggal serumah.
Dalam hantaran sama, Que turut memuat naik tiga keping foto seorang menteri dan dua selebriti popular tanah air.
HANTARAN Facebook yang dimuat naik oleh filem Maut itu mencetuskan pelbagai reaksi dalam kalanga pengguna media sosial.
“Mereka ini memang tinggal serumah ke macam mana? Anak, menantu, cucu, adik-beradik, bekas isteri dan suami.
“Bukankah tak boleh beraya? Minta pencerahan semua,” tulisnya dalam satu hantaran Facebook semalam.

Tambah pelakon filem Rock itu, dia sangat mematuhi SOP yang ditetapkan kerajaan sehingga tidak melakukan ziarah raya ke rumah ibu mertua yang menetap berhampiran dengan kediamannya.
Malah, dia juga mendedahkan sudah lapan bulan tidak bertemu ahli keluarganya di kampung susulan larangan rentas negeri yang dilasanakan oleh kerajaan.
“Ibu mentua aku tinggal hanya lima minit sahaja jika memandu dari rumah. Dia beraya seorang diri dan umurnya sudah 82 tahun.
“Sebab kami ikut apa yang diperintahkan. Adakah gambar mereka ini foto lama? Saya kelirulah.
“Saya sudah lapan bulan tak jumpa mak di kampung. Ya Allah,” tulisnya lagi.
Hasil tinjauan, rata-rata netizen menyokong kenyataan Que dan turut meluahkan rasa kurang senang terhadap golongan yang melanggar SOP PKP secara terang-terangan.
Untuk rekod, Perdana Menteri, Tan Sri Muhyiddin Yassin menegaskan, ziarah rumah ke rumah dan ziarah kubur sempena sambutan Aidilfitri adalah tidak dibenarkan. – K! ONLINE


Polis siasat enam anggota makan raya di rumah bekas Timbalan Pengarah JSJK
Oleh MOHD YUNUS YAKKUB

15 Mei 2021, 1:50 pm
SHAH ALAM – Polis kini sedang menjalankan siasatan berhubung pelanggaran prosedur operasi standard (SOP) melibatkan enam anggota polis yang menikmati juadah di rumah bekas Timbalan Pengarah Jabatan Siasatan Jenayah Komersil (JSJK) Bukit Aman, pada Hari Raya Pertama Aidilfitri.
Ketua Polis Daerah Shah Alam, Asisten Komisioner Baharudin Mat Taib berkata, siasatan itu hasil laporan polis terhadap posting yang telah dimuat naik di dalam sebuah akaun facebook serta twitter.
Katanya, berdasarkan siasatan pemilik akaun Facebook tersebut merupakan Kamarudin Mat Desa merupakan bekas pegawai kanan polis yang telah bersara pada tahun 2007 dan jawatan terakhir ialah Timbalan Pengarah JSJK Bukit Aman.
Gambar yang telah dimuat naik dalam akaun Facebook itu kemudianya telah tersebar sehingga ke laman Twitter.
“Berdasarkan gambar itu, kelihatan enam anggota orang Polis dari Balai Polis Seksyen 6 yang sedang menikmati juadah dan gambar tersebut dirakamkan pada hari raya pertama (kelmarin).
“Pada hari kejadian, pihak polis sedang menjalankan pemeriksaan di rumah Kamaruddin atas tugas pemantauan Ops Covid-19 memandangkan terdapat enam buah kereta yang diletakkan di kawasan rumah tersebut,” katanya dalam kenyataan di sini hari ini.

Beliau menegaskan siasatan kini dijalankan mengikut Peraturan 17 P.U (A) 225/2021.
(Melanggar SOP PKP) dengan sabit kesalahan boleh dikompaun sehingga RM2,000 kepada pengunjung dan RM10,000 terhadap pemilik rumah.
“Kertas siasatan akan dirujuk kepada Timbalan Pendakwa Raya dalam kadar segera,” jelasnya,
Terdahulu tular gambar anggota polis berkumpul menikmati juadah di sebuah rumah ketika pemantauan Ops Covid-19 dengan seorang pengguna laman twitter ingin mengetahui status sama ada perbuatan tersebut boleh dikenakan kompaun. -K!ONLINE


Mayat anak ditemui, operasi mencari bapa diteruskan
Oleh ROHANA MOHD. NAWI

15 Mei 2021, 2:50 pm
BACHOK – Mayat seorang kanak-kanak yang dipercayai lemas ketika menaiki jet ski bersama bapanya petang semalam ditemui di sekitar kawasan Sungai Pangkalan Baru di sini pagi tadi.
Mangsa, Mohd. Firas Naufal, 4, ditemui pada pukul 9.04 pagi tadi kira-kira 80 meter dari tempat dia dan bapanya, Mohd. Zalmizi Hashim,37, dipercayai terjatuh daripada jet ski.
Ketua Polis Daerah Bachok, Deputi Suprintendan Mohammad Ismail Jamaluddin berkata, mayat mangsa ditemui timbul dari dasar sungai ketika pasukan penyelamat terdiri daripada anggota polis, Jabatan Bomba dan Penyelamat, Angkatan Pertahanan Awam Malaysia dan orang awam melakukan teknik mengocakkan air sungai di kawasan itu.
“Kita menyambung operasi mencari mangsa bermula pukul 7 pagi selepas berhenti pada pukul 2 pagi tadi.
“Selepas dua jam, mayat kanak-kanak itu berjaya ditemui. Kini, kita sedang fokus menjalankan operasi mencari bapa mangsa,” katanya pada sidang akhbar di lokasi kejadian di sini hari ini.
Mohammad Ismail berkata, mayat mangsa dihantar ke Hospital Raja Perempuan Zainab II, Kota Bharu untuk bedah siasat sebelum diserahkan kepada keluarganya.

Katanya, usaha mencari mangsa agak sukar kerana kawasan itu dipenuhi dengan pokok nipah.
Kosmo! online semalam melaporkan dua beranak dikhuatiri lemas selepas dipercayai terjatuh ketika mereka sedang menguji jet ski yang baru dibeli Rabu lalu di Sungai Pangkalan Baru di sini.
Kejadian pada pukul 5.30 petang itu disedari selepas, Mohd.Zalmizi dan Mohd.Firas Naufal tidak muncul semula selepas menguji jet ski yang dibelinya pada harga RM13,000.-K!ONLINE


Netizen ‘try’ anak sulung Ebit Lew
Oleh LUQMAN RIDHWAN MOHAMED NOR

16 Mei 2021, 10:47 pm
Ebit (kiri) dan Safiyyah.
PETALING JAYA – Netizen hari ini mengambil kesempatan bergurau dengan Ebit Lew gara-gara tindakan penceramah popular tersebut memuat naik gambar anak perempuannya, Safiyyah di laman Facebook.
Ebit dalam satu hantaran hari ini berkata, gambar dimuatnaiknya itu merupakan selfie yang diambil bersama-sama Safiyyah setelah diminta berbuat demikian oleh anaknya tersebut.
“Selalu pergi mana-mana orang ajak selfie. Ni Safiyyah Lew ajak selfie. Selamat hari raya anakku. Apa misi ayah lepas ni? Ayah mesti penatkan? Ayah rehatlah sikit. Kasihan ayah.
“Doakan ye anakku. Ayah buat semua ni cuma kerana ingin menunjukkan sikit rasa syukur pada Allah. Terima kasih pada Allah. Dari kecil sampai sekarang dia dengar doa ayah. Tak berhenti buat baik pada kita. Yang beri semuanya. Tiada kita punya. Semuanya milik Allah,” katanya hari ini.
Pengguna Facebook bernama Syazwan Sharudin berkata, dia bermimpi malam semalam bahawa bapa mentuanya menyerupai wajah Ebit.
“Malam tadi mimpi ayah mentua muka sama mcm ustaz…hmm,” katanya.

Khairul Azim pula berkata: “Masyallah. Ayah rehatlah dulu, nanti saya pikul tanggungjawab ayah pulak.”
Menurut Muhd Kamal pula, dia berharap agar Ebit berehat dan menyerahkan tanggungjawab membantu orang ramai bersama-sama dengan Safiyyah.
“Ayah Ebit rehatlah. Dah tiba giliran saya dengan Safiyyah pula untuk teruskan misi dan perjuangan ayah Ebit. Insya-Allah,” katanya. – K! ONLINE


KKM dan ATM wujudkan Field ICU di Kepala Batas
Oleh AHMAD SHAHERMAN SHAMSURI

16 Mei 2021, 9:07 pm
PETALING JAYA – Kementerian Kesihatan (KKM) dan Angkatan Tentera Malaysia (ATM) akan mewujudkan Unit Rawatan Rapi Lapangan (Field ICU) di Hospital Kepala Batas, Pulau Pinang bagi menampung peningkatan kes-kes kritikal yang mendadak di Pulau Pinang.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan analisa semasa, kadar penggunaan katil ICU Covid-19 di hospital-hospital negeri itu telah melebihi 100 peratus.
Menurut beliau, KKM juga mendapati trend kemasukan pesakit ke ICU di Pulau Pinang telah meningkat lebih 45 peratus untuk tempoh dua minggu kebelakangan ini.
Tambah Noor Hisham, trend ini dijangka akan berterusan khususnya apabila wujudnya kluster baharu yang melibatkan rumah jagaan warga emas dan lain-lain.
“Field ICU yang bakal didirikan di Hospital Kepala Batas ini akan menggunakan konsep modular di mana ia mampu merawat sehingga 27 pesakit kritikal Covid-19 yang memerlukan bantuan pernafasan serta peralatan sokongan hayat lain.
“ATM juga akan mendirikan makmal modular dan unit radiologi modular bagi memberikan kemudahan perkhidmatan sokongan klinikal kepada pesakit-pesakit kritikal yang ditempatkan di Field ICU ini,” katanya dalam satu kenyataan di sini hari ini.

Pada masa sama, Noor Hisham turut memberikan penghargaan Panglima Angkatan Tentera, Ketua Pengarah Perkhidmatan Kesihatan dan seluruh warga Hospital Angkatan Tentera Tuanku Mizan atas segala kerjasama membina Field ICU di Hospital Kepala Batas.
“Semoga segala usaha ini dapat membantu KKM dalam memastikan rawatan yang terbaik diberikan kepada pesakit-pesakit kritikal Covid-19 di Kepala Batas dan kawasan sekitarnya, seterusnya mengurangkan kadar kematian akibat Covid-19 di Malaysia,” jelasnya. – K! ONLINE


Empat dikompaun rentas daerah tanpa surat
Oleh YATIMIN ABDULLAH

16 Mei 2021, 8:46 pm
PASIR MAS – Empat orang pengguna jalan raya dikompaun masing-masing sebanyak RM5,000 selepas melanggar prosedur operasi standard (SOP) apabila merentas daerah tanpa surat kebenaran sah polis.
Kesemua individu itu ditahan menerusi pemeriksaan mengejut yang dilakukan di laluan Jambatan Sultan Ismail Petra, Tendong di sini hari ini.
Ketua Polis Daerah Pasir Mas Asisten Komisioner Mohd. Nasaruddin M. Nasir berkata, mereka yang dikompaun itu dari luar daerah Pasir Mas berdasarkan kepada alamat di dalam kad pengenalan masing-masing.
Menurutnya, sebanyak lapan buah kenderaan telah diarah berpatah balik kerana tidak mempunyai surat kebenaran rentas daerah.
“Kesemua individu diarah berpatah balik itu adalah penduduk yang beralamat di daerah ini.
“Dalam operasi bermula 11 pagi hingga 2 petang itu, kita telah memeriksa 200 kenderaan pelbagai jenis melibatkan 231 individu,” katanya ketika dihubungi Kosmo! di sini hari ini.

Mohd. Nasaruddin memberitahu, sepanjang tempoh itu sebanyak 20 saman berkait kesalahan trafik telah dikeluarkan.
Katanya, polis turut menahan seorang remaja berusia 18 tahun yang telah bertindak melarikan diri daripada pemeriksaan itu.
“Semasa sedang melakukan pemeriksaan mengejut itu, anggota polis telah melihat seorang penunggang motosikal telah berpatah balik dengan melawan arus.
“Bukan itu sahaja, penunggang motosikal itu telah melanggar kaki kanan seorang anggota yang cuba menahannya,” ujarnya. – K! ONLINE


Malaysia, Indonesia, Brunei kecam keganasan Zionis di Palestin
Oleh AMREE AHMAD

16 Mei 2021, 9:38 pm
PUTRAJAYA – Tiga negara berjiran ASEAN mengecam keras keganasan terang-terangan dan pencerobohan rejim Israel yang sengaja menyasarkan penduduk awam di wilayah Palestin.
Nada tegas itu disuarakan tiga pemimpin berkenaan menerusi satu kenyataan bersama hari ini bagi merujuk insiden serangan berdarah pihak Zionis di Baitulmuqaddis Timur dan Gaza.
“Kami juga amat prihatin dengan usaha pendudukan secara haram selain pemusnahan dan perampasan kediaman penduduk Palestin di Tebing Barat oleh pendatang Yahudi,” katanya.
Kenyataan itu melibatkan Perdana Menteri, Tan Sri Muhyiddin Yassin mewakili Malaysia serta pemimpin dari Indonesia, Presiden Joko Widodo dan Sultan Brunei, Sultan Hassanal Bolkiah.
Mereka bertiga turut mengutuk pelanggaran undang-undang antarabangsa termasuk hak asasi manusia yang jelas dicabuli rejim Israel malahan disifatkan amat tidak berperikemanusiaan.
Dasar kekerasan kejam digunakan Zionis itu, kata mereka, ternyata polisi berbaur Apartheid terhadap penduduk sah di tanah berdaulat Palestin yang sengaja cuba dijarahkan secara paksa.

Justeru, tiga tokoh itu menggesa semua pihak terlibat melaksanakan gencatan senjata dan mengambil langkah menghentikan serangan ke atas orang awam berdasarkan norma sejagat.
“Kami mendesak kedua-dua pihak menerima kehadiran wakil antarabangsa di Baitulmaqdis, untuk memantau proses perdamaian dipatuhi tanpa ada lagi pelanggaran jelas,” katanya.
Pada masa sama, mereka bertiga turut meminta Majlis Keselamatan Pertubuhan Bangsa Bersatu (PBB) bertindak segera mengambil langkah bagi menjamin keselamatan warga Palestin.
Ini termasuk mengingatkan badan dunia itu mempunyai tanggungjawab khas untuk menuntut dihentikan semua keganasan dan memenuhi tanggungjawab menegakkan keamanan kekal.
Di samping itu, mereka turut menyarankan Perhimpunan Agung PBB agar mengadakan sesi tergempar bagi menangani situasi serius tersebut dengan resolusi perdamaian dan menamatkan krisis.
“Kami juga menyeru masyarakat antarabangsa tegas menzahirkan komitmen penuh pertahan penyelesaian dua-negara berdasarkan sempadan sebelum 1967,” kata kenyataan itu lagi.
Usaha digerakkan itu, jelas mereka, turut meliputi pengiktirafan Baitulmuqaddis Timur sebagai ibu negara Palestin yang merdeka demi proses keamanan berkekalan di rantau Timur Tengah. – K! ONLINE


Surat terbuka U-Wei untuk Ahmad Idham
Oleh HANISAH SELAMAT

16 Mei 2021, 10:22 pm
PETALING JAYA – Pengarah prolifik, U-Wei Saari terkilan permohonan mendapatkan Dana Kandungan Digital untuk filem arahannya, Wangi Jadi Saksi tidak diluluskan Perbadanan Kemajuan Filem Nasional Malaysia (Finas) disebabkan campur tangan ‘orang atas’.
Katanya, penolakan terhadap filem kenegaraan itu didakwa dipengaruhi Ketua Pengarah Eksekutif Finas, Ahmad Idham Ahmad Nadzri yang dipercayai menggunakan kuasa veto menentukan nasib sesebuah filem atau sebarang kelulusan pengagihan dana.
“Secara langsung mahu pun tidak, anda memainkan peranan dalam keputusan itu. Saya katakan begitu daripada tangkapan sumber Finas yang mengendalikan dana apabila beliau menyebut ‘keputusan dari atas’ dan ‘immediate boss’ beliau adalah saudara sendiri, Ahmad Idham
“Saya tidak faham campur tangan anda sebagai Ketua Pengarah Eksekutif dalam menentukan keputusan setelah mengamanahkan pegawai anda dan pakar, malah saya juga tidak nampak bijaknya sumbangan anda di peringkat akhir dalam keputusan selain menunjuk kuasa anda yang ada.
“Sebagai pembikin filem (menulis, mengarah dan menerbit), saya tidak sedar atau tahu kecemerlangan anda dalam menghasilkan sesebuah karya bermutu tinggi atau filem yang boleh diterima di peringkat antarabangsa,” luahnya menerusi sepucuk surat terbuka hari ini.
Tegas U-Wei lagi, penglibatan Idham dalam menentukan kelulusan sesuatu projek dengan menggunakan kuasa veto dianggap sebagai penghinaan terhadap kebijaksanaan panel yang dilantik Finas sendiri.

Pada masa sama, pengarah yang meraih pelbagai anugerah di pentas antarabangsa itu memaklumkan penghasilan filem kenegaraan harus menerusi proses yang dari peringkat awal, bukan hanya mengikut hati.
“Ia mengambil kira beberapa faktor awal yang sangat penting termasuk projek berpotensi supaya dapat mengetengahkan nama negara, pembikin dengan latar kuat yang punya konsistensi dalam penghasilan filem berkualiti selain syarikat berkebolehan.
“Semua itu harus menjadi keutamaan dan amat tidak wajar serta memalukan sekiranya ada pihak yang mengikut rasa hati dalam menentukan siapa yang layak dan patut mengerjakannya,” tambah sutradara terbabit. – K! ONLINE


Malaysia pandang serius ancaman Israel
Oleh MOHD. HUSNI MOHD. NOOR

16 Mei 2021, 10:42 pm
PUTRAJAYA – Kementerian Dalam Negeri (KDN) memandang serius ancaman keselamatan yang dikeluarkan Israel terhadap pemimpin-pemimpin pergerakan perjuangan Palestin yang berada di seluruh dunia, termasuk di Malaysia.
Menterinya, Datuk Seri Hamzah Zainuddin berkata, kementerian juga mengambil maklum kewujudan organisasi yang mendukung dan menyokong aspirasi perjuangan rakyat Palestin di negara ini.
Sehubungan itu, katanya, Polis Diraja Malaysia (PDRM) bersama agensi-agensi keselamatan lain telah meningkatkan kawalan keselamatan dari semua aspek bagi memelihara ketenteraman awam dan keselamatan rakyat Malaysia.
“Kawalan keselamatan juga turut membabitkan warga Palestin yang berada di dalam negara ini,” katanya menerusi kenyataan akhbar hari ini.
Katanya, beliau menyeru orang ramai untuk bertenang kerana keadaan keselamatan dalam negara adalah terkawal dan kekal berada di tahap yang baik.
Hamzah berkata, Malaysia sekali lagi menegaskan pendiriannya untuk terus menyokong aspirasi dan perjuangan rakyat Palestin. – K! ONLINE


‘Kenapa tak jemput Janna, Sheila Rusly?’
Oleh MOHD. HAIKAL ISA

16 Mei 2021, 9:23 pm
PETALING JAYA – Bertemakan ‘buang yang keruh, ambil yang jernih’ sempena Syawal, netizen mempersoalkan pendekatan program Melodi Raya yang tidak menghubungkan silaturrahim antara pengacaranya, Janna Nick dengan penerbit popular, Sheila Rusly.
Perihal tersebut mula menjadi perbualan netizen menerusi Twitter. Pada masa sama, netizen juga tidak berpuas hati dengan soalan-soalan yang diajukan Janna atau nama sebenarnya, Nurul Jannah Muner, ketika sesi curahan hati antara Izreen Azminda dan Intan Liana Saleh.
“Tak tahulah apa depa (pasukan Melodi) cakap sampai Intan itu setuju nak datang. Dekat YouTube semua tanya ‘awat tak jemput Sheila Rusly jumpa si Janna Nick tu’,” ciap seorang netizen dalam Twitter.
Hasil tinjauan Kosmo! Online juga mendapati rata-rata netizen tidak berpuas hati dengan soalan yang keluar dari bibir pelantun lagu Mungkin Saja itu.
Janna yang sebelum ini mengakui berdepan masalah mental, disifatkan tidak berhati perut dan tidak sensitif dengan situasi janggal Intan saat disatukan dengan wanita yang merampas suaminya tiga tahun lalu.
Antara soalan Janna yang mengundang amarah netizen, termasuklah ‘sudah jumpa pengganti atau belum?’

“Kami mahukan sis Sheila Rusly dan Janna Nick dalam #MelodiRaya,” getus seorang pengguna Twitter.
TINGGAL kenangan. Janna pernah rapat keluarga Sheila Rusly suatu ketika dahulu
Terdahulu, Sheila dan Janna mempunyai hubungan yang sangat baik ibarat ibu dan anak. Sheila sering memanggil Janna berlakon di bawah produksi kendaliannya, Js Pictures.
Bagaimanapun, hubungan mereka retak sekitar awal 2019 disebabkan satu permasalahan yang masih tidak dapat dirungkaikan sehingga kini.
Kemelut hubungan kedua-dua selebriti itu bermula apabila Sheila didakwa memuat naik status seolah-olah menyindirnya di Instagram namun dinafikan oleh produser tersebut.
Isu tersebut terus hebat diperkatakan apabila Sheila berhenti mengikuti Instagram Janna malah ada mengatakan hubungan dingin itu untuk menaikkan ‘rating’ drama terbaharu terbitan syarikatnya, Leftenan Zana.
Sehubungan itu, Sheila menjelaskan apa yang berlaku antara dia dan Janna langsung tiada kaitan dengan drama yang menampilkan Janna menjayakan watak utama.
Alasan Sheila, perselisihan faham berkenaan terlalu peribadi untuk dikongsi secara terbuka kerana melibatkan hal keluarga. – K! ONLINE


Serangan paling kejam Israel bunuh 12 wanita, 8 kanak-kanak
Oleh KOSMO!

16 Mei 2021, 9:35 pm
BANDAR GAZA – Sekurang-kurangnya 33 orang terbunuh dalam serangan  udara Israel ke atas Genting Gaza hari ini yang turut meranapkan tiga buah bangunan, kata pasukan perubatan.
Serangan tunggal itu adalah yang paling berdarah sejak pertempuran sengit tercetus antara Israel dan pergerakan Hamas sejak seminggu lalu.
Akhbar New York Daily News melaporkan seorang anggota penyelamat menjerit ke arah sebuah lubang dalam timbunan runtuhan.
“Awak boleh mendengar saya? Awak OK?,” manakala beberapa minit kemudian anggota-anggota penyelamat berjaya mengeluarkan seorang mangsa yang masih hidup dan meletakkannya di atas usungan.
Kementerian Kesihatan  Gaza menyatakan, 12 wanita dan lapan kanak-kanak antara yang terkorban.
Seramai 50 orang turut cedera dalam serangan kejam itu. – Agensi


Tiga lelaki ambil masa kurang seminit samun kedai emas
Oleh EDDY AQMAL MOHAMED HAMIDI

16 Mei 2021, 11:59 pm
KUALA LUMPUR – Tiga lelaki hanya mengambil masa kurang dari seminit untuk melarikan barangan kemas pelbagai jenis dalam satu kejadian samun di sebuah kedai emas dekat Kompleks Idaman Jalan Gombak di sini hari ini.
Ketua Polis Daerah Wangsa Maju, Superintendan Ashari Abu Samah berkata, pihaknya dimaklumkan tentang kejadian tersebut pada pukul 5.15 petang oleh orang awam sebelum bergegas ke lokasi.
“Berdasarkan rakaman televisyen litar tertutup (CCTV), kejadian kira-kira pukul 5 itu melibatkan tiga lelaki yang memakai jaket, bertopi keledar masing-masing bersenjatakan sebilah parang, kapak dan tukul besi.
“Ketiga-tiga suspek kemudiannya bertindak memecahkan cermin pameran barang kemas dan berjaya melarikan sejumlah barangan kemas di ruang pameran itu dalam masa kurang dari satu minit,” katanya ketika ditemui di lokasi kejadian hari ini.
Menurut Ashari, siasatan di lokasi mendapati premis berkenaan tidak mempunyai pengawal keselamatan dan hanya mempunyai CCTV sahaja dan ketiga-tiga suspek dipercayai telah melarikan diri dengan menggunakan motosikal.
“Tiada sebarang kecederaan berlaku dan jumlah kerugian masih dalam siasatan. Orang ramai yang mempunyai sebarang maklumat berkaitan kes ini boleh menyalurkannya ke Hotline Polis Kuala Lumpur di talian 03-21159999, Ibu Pejabat Polis Daerah Wangsa Maju di talian 03-92899222 atau balai polis berhampiran.

“Kes disiasat di bawah Seksyen 395/397 Kanun Keseksaan iaitu samun berkawan tanpa senjata api,” tegas beliau.-K!ONLINE


Lelaki diberkas selepas 12 jam larikan telefon bimbit
Oleh DIYANATUL ATIQAH ZAKARYA

16 Mei 2021, 10:16 pm
MELAKA – Seorang lelaki tidak sempat merasa hasil pecah rumah apabila diberkas polis selepas 12 jam melarikan telefon bimbit dan wang tunai berjumlah RM5,000 dalam kejadian di Jalan Bukit Lintang di sini kelmarin.
Ketua Polis Daerah Melaka Tengah, Asisten Komisioner Afzanizar Ahmad berkata, hasil maklumat awam, suspek berusia 37 tahun itu berjaya diberkas pada pukul 5.45 petang di kawasan Jalan Padang Balang, Batu Berendam.
Katanya, mengikut laporan dibuat mangsa, suspek dikatakan telah pecah masuk ke dalam rumah terbabit melalui pintu belakang yang rosak kira-kira pukul 5.30 pagi.
“Ketika kejadian pemilik rumah sedang tidur bersama-sama tiga ahli keluarganya yang lain di rumah teres satu tingkat itu.
“Mangsa yang berusia 21 tahun hanya menyedari kejadian tersebut selepas bangun tidur pada pukul 6 pagi dan mendapati empat buat telefon bimbitnya serta wang tunai telah hilang,” katanya ketika dihubungi di sini hari ini.
Mengulas lanjut, beliau berkata, suspek dipercayai melakukan jenayah itu selepas terdesak ingin mendapatkan wang bagi membeli bekalan dadah.

“Suspek mempunyai tiga rekod jenayah dan dua lagi membabitkan kesalahan dadah.
“Dia kini direman selama lima hari sehingga 19 Mei bagi membantu siasatan mengikut Seksyen 457 Kanun Keseksaan,” katanya. – K! ONLINE


52 berpesta arak dicekup polis
Oleh KHAIRUL MOHD. ALI

16 Mei 2021, 7:10 pm
KULAI – Muzik kuat dan lampu kelip-kelip membantu polis membongkar satu parti minuman keras di sebuah premis beralamat di Jalan Cyber 16, Kawasan Perindustrian Senai Fasa 3 di sini tengah malam semalam.
Ketua Polis Daerah Kulai, Superintendan Tok Beng Yeow berkata, serbuan terhadap premis berkenaan dibuat sepasukan pegawai dan anggota dari Balai Polis Lapangan Terbang Senai, pada pukul 12.01 tengah malam.
Katanya, serbuan yang dibuat mendapati seorang lelaki tempatan sedang berada di kaunter dan seramai 51 pelanggan termasuk 47 warga asing dalam premis berkenaan.
“Ketika serbuan dibuat, kesemua mereka sedang meminum minuman keras tanpa mengamalkan penjarakan fizikal.
“Kesemua suspek berusia antara 20 hingga 46 tahun dibawa ke Ibu Pejabat Polis Daerah Kulai untuk tindakan lanjut,” katanya dalam satu kenyataan di sini hari ini.
Warga asing yang ditahan terdiri daripada 29 lelaki dan lapan wanita Indonesia, lima lelaki India, dua lelaki Pakistan, dua lelaki Myanmar dan seorang lelaki Bangladesh.

Tambah beliau, dalam serbuan itu, polis turut merampas sebuah televisyen, sebuah pembesar suara, dua mikrofon, sebuah modem dan buku catatan hutang pelanggan.
“Kesemua suspek yang ditahan kini dikenakan perintah reman selama empat hari bermula hari ini bagi membantu siasatan yang dijalankan.
“Kes disiasat mengikut Seksyen 269 Kanun Keseksaan, Seksyen 6(2) Enakmen Hiburan Negeri Johor, Seksyen 55B dan 6(1)(c) Akta Imigresen dan Peraturan 10 Peraturan-Peraturan Pencegahan dan Kawalan Peraturan Penyakit Berjangkit (Langkah-langkah di Kawasan Tempatan yang Dijangkiti) 2021,” ujarnya.52 berpesta arak dicekup polis
Sementara itu, Beng Yeow turut meminta semua pihak agar mematuhi prosedur operasi standard ditetapkan dalam tempoh Perintah Kawalan Pergerakan dilaksanakan.
“Orang ramai juga diminta menyalurkan sebarang aduan dan maklumat kepada pihak polis berhubung sebarang salah laku di kawasan mereka,” katanya.-K! ONLINE


15 penduduk lari selamatkan diri, sebuah rumah kosong terbakar
Oleh NOOR HASLIZA NUSI

16 Mei 2021, 6:13 pm
GEORGE TOWN – Kira-kira 15 penduduk Kampung Rawana, Jalan P. Ramlee di sini bertempiaran lari menyelamatkan diri dalam kejadian kebakaran melibatkan sebuah rumah kampung tanpa penghuni berhampiran kediaman mereka petang tadi.
Dalam kejadian kira-kira pukul 3.15 petang itu, kesemua penduduk yang masing-masing dikatakan sedang berehat di dalam rumah telah dikejutkan dengan jeritan api oleh seorang penduduk dari luar pekarangan rumah.
Penduduk terbabit menyedari kelibat api dari bahagian tengah rumah itu semasa melalui kawasan berkenaan kemudiannya terus memaklumkan kepada jiran berdekatan untuk membantu menghubungi pasukan bomba.
Kesemua penduduk dikatakan berlari sehelai sepinggang ke kawasan luas berhampiran lokasi kejadian dalam keadaan api sedang marak.
Difahamkan, kediaman berkenaan ditinggalkan penghuninya sejak lebih 10 tahun lalu.
Pegawai Operasi dari Balai Bomba dan Penyelamat Jalan Perak, Sha’ari Mansor berkata, pihaknya menerima panggilan berhubung kejadian berlaku pada pukul 3.24 petang tadi dan tiba ke situ kurang 10 minit kemudian.

Menurutnya, kebakaran yang melibatkan sebuah rumah kelas C dengan anggaran keluasan 80 kaki persegi itu musnah terbakar sehingga 90 peratus.
“Pasukan bomba mengambil masa hanya 14 minit untuk mengawal serta memadamkan kebakaran melibatkan kediaman tanpa penghuni terbabit.
“Penduduk mendakwa, kejadian berlaku kemungkinan berpunca daripada aktiviti terlarang iaitu bermain mercun atau penyalahgunaan dadah di dalam kediaman tersebut
“Kejadian kebakaran itu turut melibatkan kemusnahan sebuah motosikal yang ditinggalkan berdekatan kediaman itu,” katanya ketika dihubungi Kosmo! hari ini.
Bagaimanapun jelasnya, tiada sebarang kecederaan mangsa mahupun kemalangan jiwa dilaporkan dalam kejadian kebakaran itu. – K! ONLINE


‘Kak Nita, Abang Mahathir sihat di AS’
Oleh MOHD. HAIKAL ISA

16 Mei 2021, 6:54 pm
PETALING JAYA – SELEPAS 10 tahun menghilangkan diri tanpa jejak, kerinduan dan kerisauan peminat terhadap penghibur berstatus superstar, Anita Sarawak sedikit reda apabila adiknya, Noorkumalasari juga bekas pelakon popular berkongsi perkembangan tentang penyanyi itu.
Kata pemilik nama lengkap, Noor Kumalasari Mohamed Taib itu, Anita atau nama penuhnya, Ithnaini Mohd Taib, 69, berada dalam keadaan sihat walafiat di samping suami tercinta, Mohammad Mahathir Abdullah di Amerika Syarikat (AS).
“Setiap kali raya memang dia akan telefon. Dia di AS dan kalau waktu raya dia akan telefon kakak sulung. Kebetulan kalau Kak Noor ada ketika dia telefon, baru boleh bercakap dengannya dengan Mahathir.
“Elok juga dia (Anita) tak berhubung dengan Kak Noor sebab paparazi ramai dan suka kacau,” katanya seperti dipetik dalam sebuah rancangan hiburan televisyen.
NOOR KUMALASARI dan Anita Sarawak.
Ditanya pengacara program terbabit, Awal Ashaari tentang keadaan kesihatan kakaknya, Noorkumalasari menjawab: “Alhamdulillah. Setakat ini, dia sihat bersama dengan abang Mahathir.”
Sebelum ini, Noorkumalasari yang juga merupakan penyanyi dan pelakon popular era 1980-an, mengesahkan kakaknya yang sering dibahasakan Kak Nita itu sudah bersara daripada bidang nyanyian kerana mahu memberi tumpuan terhadap perniagaan hartanah.

Sejak kembali ke AS pada 2012, Anita yang cukup dikenali menerusi lagu Akhirnya Kini Pasti itu menghilangkan diri daripada peminat bahkan tidak pernah dapat dihubungi oleh mana-mana media. – K! ONLINE


ADUN Bukit Batu disiasat langgar SOP ziarah Aidilfitri
Oleh KHAIRUL MOHD. ALI

16 Mei 2021, 6:35 pm
JOHOR BAHRU – Polis akan menjalankan siasatan terhadap Ahli Dewan Undangan Negeri (ADUN) Bukit Batu, Jimmy Puah Wee Tse atas dakwaan melakukan pelanggaran prosedur operasi standard (SOP) ziarah Hari Raya Aidilfitri.
Ketua Polis Daerah Seri Alam, Superintendan Mohd. Suhaimi Ishak berkata, siasatan itu dibuat selepas pihaknya mendapat aduan berkenaan perkara itu semalam.
Menurut beliau, seorang pengadu berusia 38 tahun menyedari perkara itu ketika sedang melayari laman Facebook di Taman Maharani, Jalan Bakri, Muar pada pukul 3 petang.
“Ketika melayari Facebook, dia terlihat satu akaun telah memuat naik gambar seorang ADUN ziarah hari raya pertama di rumah beralamat Taman Desa Jaya, Ulu Tiram.
“Gambar tersebut jelas terlihat seorang Yang Berhormat dari sebuah parti politik sedang makan dan beraya bersama di rumah pemilik akaun Facebook berkenaan,” katanya dalam satu kenyataan di sini hari ini.
Sehubungan itu, Mohd. Sohaimi berkata, polis akan menjalankan siasatan terhadap ADUN berkenaan yang dikenal pasti sebagai ADUN Bukit Batu, Jimmy Puah Wee Tse.

“Siasatan lanjut polis juga sedang mengesan pemilik akaun Facebook berkenaan bagi membantu siasatan.
“Kes disiasat mengikut Seksyen 269 Kanun Keseksaan dan Akta Pencegahan dan Kawalan Peraturan Penyakit Berjangkit (Langkah-langkah di Kawasan Tempatan yang Dijangkiti) 2021,” ujarnya.
Sementara itu, beliau turut menasihatkan orang ramai agar sentiasa mematuhi SOP yang ditetapkan bagi memutuskan rantaian Covid-19. – K! ONLINE


UTM tangguh kepulangan pelajar ke kampus
Oleh KOSMO!

16 Mei 2021, 6:16 pm
Oleh RAJA JAAFAR ALI
JOHOR BAHRU – Universiti Teknologi Malaysia (UTM) kampus Skudai dan Kuala Lumpur mengambil keputusan menangguhkan kemasukan pelajar ke kolej masing-masing berikutan risiko penularan Covid-19 yang semakin membimbangkan.
UTM dalam kenyataan berkata, keputusan ini adalah selaras dengan pengumuman kerajaan berikutan situasi semasa Covid-19.
Jelasnya, pengajaran dan pembelajaran (PdP) secara bersemuka yang dijadualkan akan dilaksanakan selepas cuti raya Aidilfitri adalah dibatalkan sehingga tamat sesi perkuliahan semester II, sesi 2020/2021.
“Sehubungan dengan itu semua surat kelulusan masuk kampus yang diterima oleh pelajar melalui sistem UTMSMART atau surat kebenaran adalah terbatal.
“Permohonan baharu kemasukan ke kampus melalui Sistem UTMSMART juga akan ditutup buat sementara waktu sehingga tarikh yang akan dimaklumkan,” kata kenyataan itu.

Sebelum ini, Timbalan Naib Canselor (Hal Ehwal Pelajar), Prof. Dr. Shamsul Sahibuddin berkata, pelajar adalah dibenarkan pulang ke rumah bermula 7 hingga 12 Mei dan perlu pulang semula ke kampung bermula 15 hingga 20 Mei depan.
Ujarnya, kebenaran untuk pulang ini adalah tertakluk kepada pelajar yang akan pulang ke kawasan PKPP, PKPB dan PKP sahaja kecuali Sarawak.
Sehingga 6 Mei, seramai 2,073 pelajar telah membuat permohonan untuk balik ke kampung iaitu 1,983 dari kampus Johor Bahru dan 90 orang dari kampus Kuala Lumpur. – K! ONLINE


Lelaki tendang pagar masjid sehingga roboh dicekup
Oleh EDDY AQMAL MOHAMED HAMIDI

16 Mei 2021, 7:46 pm
GOMBAK – Berang kerana tidak dibenarkan untuk masuk ke dalam masjid, seorang lelaki bertindak diluar kawalan dengan menendang pintu pagar hadapan masjid tersebut sehingga tercabut dalam satu kejadian di Kampung Sungai Tua Baharu di sini 14 Mei lalu.
Ketua Polis Daerah Gombak, Asisten Komisioner Arifai Tarawe berkata, pihaknya menerima laporan daripada seorang bilal Masjid Jamiatus Solahiah di sini memaklumkan tentang keadaan pintu pagar masjid tersebut yang ditemui dalam keadaan tercabut di hadapan masjid berkenaan.
“Semakan rakaman televisyen litar tertutup (CCTV) di lokasi mendapati seorang lelaki dalam keadaan seperti sedang mengamuk telah bertindak menendang pintu pagar tersebut sehingga tercabut dan jatuh.
“Pada keesokan harinya (15 Mei), pihak polis telah melakukan tangkapan ke atas suspek selepas lelaki berkenaan hadir ke Ibu Pejabat Polis Daerah Gombak untuk memberikan keterangan,” katanya menerusi satu kenyataan di sini hari ini.
Pihak polis turut merampas sebuah kenderaan pacuan empat roda jenis Nissan Navara dan sepasang baju Melayu yang dipakai suspek ketika kejadian.
Menurut Arifai, siasatan awal mendapati, suspek bertindak demikian selepas berasa marah kerana tidak diberi kebenaran masuk ke dalam masjid untuk menunaikan solat.

“Pada hari kejadian (14 Mei), masjid tersebut memang ditutup dan pihak pengurusan turut menampal notis pada pagar hadapan masjid berkenaan untuk memaklumkan tentang perkara itu.
“Suspek kini ditahan reman selama empat hari sehingga 19 Mei ini bagi membantu siasatan yang dilakukan di bawah Seksyen 427 dan 295 Kanun Keseksaan kerana khianat dan mencemarkan atau membencana tempat sembahyang,” tegas beliau. –  K! ONLINE


7 mati lemas bot terbalik ketika swafoto
Oleh KOSMO!

16 Mei 2021, 8:06 pm
JAKARTA – Sekurang-kurangnya 7 individu mati lemas selepas bot tumpangan dengan muatan penuh yang dinaiki terbalik akibat cubaan pelancong untuk merakam swafoto.
Menurut Ketua Polis daerah Jawa Tengah, Ahmad Lutfi, dalam kejadian yang berlaku di sebuah tasik buatan di daerah Bayolali itu, bot tersebut dilaporkan terbalik apabila kesemua 20 pelancong yang menaikinya tiba-tiba berkumpul di hanya satu bahagian bot untuk mengambil swafoto, menyebabkan ia tidak seimbang lalu terbalik.
“Punca kejadian adalah terlebih muatan.
“Kesemua 20 penumpang beralih ke satu bahagian bot sahaja lalu terbalik,” jelas Lutfi.
Polis menambah, 11 daripada mangsa berjaya diselamatkan manakala 7 yang lain dilaporkan meninggal dunia.
Pihak berkuasa berkata akan menyiasat sekiranya terdapat unsur kecuaian oleh pengendali bot dalam kejadian tersebut.

Bot itu dipandu oleh seorang remaja lelaki berusia 13 tahun.
Kemalangan bot sering berlaku di Indonesia akibat standard keselamatan yang lemah. -AFP


Masjid Muhammadi ditutup dua minggu
Oleh YATIMIN ABDULLAH

16 Mei 2021, 6:05 pm
KOTA BHARU – Majlis Agama Islam dan Adat Istiadat Melayu Kelantan (Maik) mengarahkan Masjid Muhammadi di sini yang juga merupakan Masjid Negeri Kelantan ditutup selama dua minggu bermula esok kepada jemaah awam.
Penutupan sehingga 31 Mei itu dilakukan selepas terdapat penularan penyakit Covid-19 dalam kalangan jemaah masjid itu.
Timbalan Yang Dipertua Maik, Zulkifle Ab. Rahman berkata, sepanjang tempoh itu, hanya 13 orang kakitangan masjid yang terdiri daripada imam, bilal, siak dan pengawal keselamatan dibenarkan untuk menunaikan solat jemaah.
Menurutnya, keputusan itu dibuat Maik selepas mendapat nasihat Pejabat Kesihatan Daerah Kota Bharu.
“13 jemaah orang yang dibenarkan untuk menunaikan solat jemaah di masjid itu telah menjalani ujian saringan Covid-19 dan didapati negatif.
“Sehubungan dengan itu, Maik berharap semua pihak dapat memberikan kerjasama dalam usaha memutuskan Covid-19 di masjid itu,” katanya dalam satu kenyataan di sini hari ini. – K! ONLINE


PKPD di Ulu Lepar, Raub dan dua kawasan di Kedah
Oleh SITI AMINAH MOHD YUSOF

16 Mei 2021, 6:45 pm
PETALING JAYA – Kerajaan mengumumkan Perintah Kawalan Pergerakan Diperketatkan (PKPD) dikuatkuasakan bermula Selasa ini hingga 31 Mei depan di Ulu Lepar, Raub, Pahang yang mencatatkan lapan kes positif Covid-19 di lokaliti berkenaan.
Menteri Menteri Kanan (Keselamatan), Datuk Seri Ismail Sabri Yaakob berkata, tindakan itu dibuat susulan peningkatan ketara kes positif Covid-19 dalam tempoh seminggu serta kadar kebolehjangkitan yang tinggi di lokaliti tersebut.
“Pelaksanaan PKPD itu untuk memudahkan Kementerian Kesihatan (KKM) menjalan pengesanan awal kes Covid-19 supaya dapat diasingkan secepat mungkin serta menyekat penularan jangkitan ke kawasan luar,” katanya dalam kenyataan akhbar di sini hari ini.
Kerajaan turut mengenakan PKPD di Bandar Darulaman dan Lubuk Kawah di Jitra, Kedah melibatkan Taman Mahsuri 2A, Taman Mahsuri 2B, Taman Mahsuri 2C Pusat Perniagaan Bandar Barat, Kampung Paya Kerchut, Taman Tunku Anum, Kampung Lubuk Kawah, Taman Desa Tanjung dan Taman Desa Darul Aman Mukim Naga.
Sehingga kini, KKM telah melakukan 207 ujian saringan di semua lokaliti tersebut dan 94 daripadanya disahkan positif Covid-19.
Katanya, peningkatan kes secara mendadak serta kadar kebolehjangkitan yang tinggi di lokaliti berkenaan menyebabkan PKPD perlu dilaksanakan berkuat kuasa Selasa ini hingga 31 Mei depan bagi membolehkan KKM melakukan ujian saringan secara bersasar kepada golongan berisiko tinggi yang berpotensi menyebabkan jangkitan.

Dalam pada itu, Ismail Sabri mengumumkan penamatan PKPD di Kondominium Windmills, Genting View Resorts dan Pangsapuri Mawar Genting Highlands di Bentong Pahang bermula hari ini lebih awal berbanding tarikh yang dijadualkan pada 23 Mei ini.
“KKM telah melakukan 237 ujian saringan dan tujuh daripadanya disahkan positif Covid-19 dengan terdapat penurunan kes dan kluster adalah terkawal manakala semua kes positif telah menerima rawatan,” katanya. – K! ONLINE


Jangan ambil produk Ivermectin untuk rawat Covid-19
Oleh SITI A'ISYAH SUKAIMI

16 Mei 2021, 7:06 pm
PUTRAJAYA – Orang ramai dinasihati supaya tidak mengambil produk Ivermectin untuk rawatan dan pencegahan Covid-19 berikutan tiada data klinikal bagi membuktikan keberkesanan penggunaannya.
Ketua Pengarah Kesihatan, Tan Sri Dr. Noor Hisham Abdullah berkata, Bahagian Regulatori Farmasi Negara (NPRA) memaklumkan setakat ini tiada produk dengan bahan aktif Ivermectin berdaftar dengan Pihak Berkuasa Kawalan Dadah (PBKD) untuk kegunaan manusia.
“Pentadbiran Makanan dan Ubat (FDA) belum pernah meluluskan indikasi Ivermectin bagi rawatan ataupun sebagai pencegahan Covid-19. Perkara ini telah dijelaskan oleh FDA dalam artikel bertajuk ‘Why you should not use Ivermectin to treat or prevent Covid-19’ bertarikh 3 Mei 2021.
“Selain itu, Agensi Perubatan Eropah (EMA) juga mengambil pendekatan sama iaitu belum mencadangkan penggunaan Ivermectin sebagai rawatan Covid-19 susulan tiada data klinikal yang mencukupi bagi membuktikan keberkesanan dalam merawat atau mencegah Covid-19,” katanya dalam kenyataan di sini hari ini.
Ujarnya lagi, ia sebagaimana kandungan artikel yang bertajuk ‘EMA advises against use of Ivermectin for the prevention or treatment of Covid-19 outside randomised clinical trials’ pada 22 Mac.
“Setakat ini, Pertubuhan Kesihatan Sedunia (WHO) hanya membenarkan Ivermectin sebagai rawatan Covid-19 dalam kajian atau percubaan klinikal sahaja berdasarkan penjelasan dalam artikel bertajuk ‘WHO advises that Ivermectin only be used to treat Covid-19 within clinical trials’ pada 31 Mac.

“Oleh itu, memandangkan penularan wabak Covid-19 semakin meningkat di Malaysia, Kementerian Kesihatan (KKM) tiada halangan untuk penggunaan produk tidak berdaftar Ivermectin bagi tujuan percubaan klinikal sahaja di negara ini,” katanya.
Sementara itu, beliau berkata, KKM sentiasa mengutamakan keselamatan dan kesejahteraan rakyat Malaysia dalam mengharungi pandemik ini dengan memberikan perhatian penuh kepada rawatan dan pencegahan Covid-19 yang diluluskan untuk kegunaan rakyat di negara ini.
“Pematuhan kepada prosedur operasi standard (SOP) adalah langkah paling efektif pada masa ini untuk mengawal penularan wabak di Malaysia,” katanya. – K! ONLINE


Nik Mohamad Abduh dihentam netizen di Facebook
Oleh IZZATUL ‘AIN AZMAN

16 Mei 2021, 5:00 pm
PETALING JAYA – Satu kenyataan yang dimuat naik oleh Ahli Parlimen Bachok, Nik Mohamad Abduh di laman Facebook menerima kecaman orang ramai apabila beliau didakwa membangkitkan isu berkaitan bantuan kewangan yang diberikan oleh orang ramai ke Palestin.
Nik Mohamad Abduh dalam satu kenyataan di Facebook berkata, sumbangan yang diberikan kepada Palestin dianggap ikhlas dan keikhlasan itu yang akan memelihara mereka (Palestin), bukan wang yang didermakan.
“Pada tahap mana ikhlas dan taqwa anda, Allah pelihara untuk anda sebagai pahala jihad di akhirat nanti.
“Kemudian, Allah memelihara Palestin dengan keikhlasan anda, bukan dengan wang anda,” katanya dalam kenyataan tersebut.
Terdahulu, banyak pihak pertubuhan bukan kerajaan (NGO) telah membuka saluran bagi memudahkan sumbangan diberikan kepada rakyat Palestin yang terkesan akibat pengeboman dari Israel yang memusnahkan tempat tinggal mereka.
Salah seorang pengguna laman Facebook, Irfan Syazwanshah Eirwin Syazan berkata, orang ramai cuma mahu tahu ke mana aliran derma tersebut kerana saudara Islam di sana memerlukan bantuan kita di Malaysia. Jadi, derma tersebut dapat membantu mereka.

“Jika yang berkata itu adalah pihak yang menderma, mungkin boleh diterima tetapi sekiranya pihak yang mengumpulkan derma berkata sedemikian, ia agak kurang sesuai.
“Nanti akan ada ‘scammer’ yang mengambil kesempatan menggunakan ayat yang sama dan dijadikan normalisasi, wallahua’lam,” komen Afyan Mat Rawi. – K! ONLINE.


Korea Selatan mahu buka sekolah akhir tahun ini
Oleh KOSMO!

16 Mei 2021, 5:30 pm
SEOUL – Perdana Menteri Korea Selatan, Kim Boo-kyum mengumumkan kerajaan menyasarkan untuk kembali membuka sesi persekolahan secara bersemuka selewat-lewatnya akhir tahun ini, lapor agensi berita Yonhap, semalam.
Sejak penularan wabak Covid-19 hampir dua tahun lalu, Korea Selatan telah menjalankan gabungan kelas online dan bersemuka namun berharap kelancaran program vaksinasi akan menamatkan sesi sekolah secara online secepat mungkin.
“Saya khuatir dengan penularan wabak ini,  jurang akademik dalam kalangan pelajar semakin luas dengan ketiadaan hubungan sosial yang akan mengganggu emosi mereka,” kata Boo-kyum dalam mesej Facebook bersempena sambutan Hari Guru.
“Jika kami fokus untuk mencegah penyebaran virus dengan mengadakan kelas online sepenuhnya dan menjalankan sanitasi secara total pada tahun lalu, kami tidak perlu berusaha keras tahun ini agar pelajar kembali ke sekolah pada semester baharu,” tambahnya.
Tambah beliau, kerajaan akan berusaha memberikan vaksin sepenuhnya kepada semua guru dari peringkat tadika hingga ke sekolah menengah menjelang akhir Ogos.
Korea Selatan yang melancarkan program vaksinasi pada akhir Februari memfokuskan pada penyediaan suntikan vaksin kepada kakitangan perubatan dan warga emas bagi peringkat awal.

Disebabkan kekurangan bekalan vaksin yang melanda dunia, hanya 7.3 peratus daripada 52 juta penduduk di negara itu telah menerima sekurang-kurangnya satu dos vaksin Covid-19 daripada vaksin jenis AstraZeneca dan Pfizer.
Negara itu sebelum ini mengumumkan perancangan berani untuk memvaksinasi 13 juta penduduk dan mencapai komuniti vaksin menjelang November. – Agensi


Bau busuk bawa penemuan mayat lelaki
Oleh ASLIZA MUSA

16 Mei 2021, 4:32 pm
IPOH-Bau busuk dari sebuah rumah di Taman Ipoh di sini, akhirnya membawa kepada penemuan mayat seorang lelaki warga emas yang dipercayai telah mati sejak beberapa hari lalu.
Difahamkan, kejadian itu disedari jiran mangsa yang menghidu bau busuk dari rumah lelaki terbabit yang dianggarkan berusia 67 tahun sebelum menghubungi polis pada pukul 11.10 pagi.
Ketua Polis Daerah Ipoh, Asisten Komisioner A. Asmadi Abd. Aziz berkata, pemeriksaan mendapati terdapat mayat seorang lelaki di dalam rumah namun pihaknya gagal masuk ke dalam ekoran pintu rumah yang berkunci.
Katanya, pasukan bomba telah dihubungi bagi membantu membuka pintu dengan memotong mangga di pintu pagar dan jeriji besi di belakang rumah.
“Menurut jiran mangsa, lelaki itu tidak kelihatan di rumahnya sejak tiga hari lalu sehinggalah dia terhidu bau busuk dari rumah tersebut.
“Berdasarkan keadaan mayat mangsa, dia dipercayai telah mati sejak lima hari lalu,” katanya di sini hari ini.

Menurut beliau, usaha sedang dilakukan bagi mengesan butiran diri mangsa dan waris selain sejarah perubatannya di Hospital Raja Permaisuri Bainun (HRPB).
“Mayat mangsa dihantar ke Jabatan Forensik HRPB untuk bedah siasat dan kes diklasifikasikan mati mengejut,” katanya. -K! ONLINE


PdPR: KPM fahami cabaran guru
Oleh SITI AMINAH MOHD YUSOF

16 Mei 2021, 4:10 pm
PETALING JAYA – Kementerian Pelajaran memahami cabaran Pengajaran dan Pembelajaran di Rumah (PdPR) dan memberi kebebasan kepada warga pendidik untuk mengaplikasikan kaedah penyampaian PdPR mengikut kesesuaian para guru dan murid.
Menteri Pendidikan, Datuk Radzi Jidin berkata, ramai beranggapan PdPR adalah pembelajaran secara dalam talian namun pihaknya mengambil maklum kekangan guru di seluruh negara terutamanya melibatkan sekolah-sekolah di luar bandar dan kawasan pedalaman.
Radzi
Menurutnya, pendigitalan pendidikan ialah satu proses yang memerlukan penelitian mendalam dan mengambil masa dan pihaknya menyedari warga pendidik begitu kreatif dan mengetahui kaedah terbaik yang boleh diambil terutamanya melibatkan murid yang mempunyai halangan terhadap akses internet dan peranti pintar.
“Dalam konteks PdPR selepas hari raya, tujuan kita umum lebih awal ialah untuk memberi ruang kepada guru memilih kaedah yang paling baik dalam tempoh tersebut namun dalam aspek pendigitalan dalam pendidikan seluruhnya ini adalah antara perkara yang sedang diperincikan dalam dasar pendidikan digital.
“Kaedah digital dalam penyampaian digital melibatkan dasar yang cukup luas yang memerlukan struktur kompetensi bagi membolehkan persediaan latihan dan guru-guru dapat diperincikan satu persatu,” katanya dalam rancangan Bual Bicara Khas Hari Guru bersama Menteri Kanan Pendidikan hari ini.
Program berkenaan disiarkan menerusi Facebook Live dan Saluran DidikTV KPM bersempena Hari Guru ke-50 bertemakan Berguru Demi Ilmu, Bina Generasi Baharu.

Begitupun, beliau melihat pada musim pandemik para guru mendapat peluang belajar dan mengambil inisiatif menambah baik kemahiran digital untuk menyampaikan ilmu yang dimiliki.
Katanya, ia bertepatan dengan tema sambutan dengan guru sendiri turut berguru menggunakan pelbagai cara demi menyampaikan kaedah terbaik kepada murid mereka.
Beliau sedar, ada kalanya wujud jurang informasi mengenai apa yang sebenarnya dilaksanakan guru dengan apa yang dilihat masyarakat berkenaan tugas guru semasa PdPR sedangkan segala pengorbanan, jasa bakti dan budi baik guru menjadi komponen asas penting yang turut perlu dihargai.
Tambahnya, dalam konteks penutupan sekolah cabaran yang timbul bukan sahaja pada murid tetapi juga guru dengan statistik kehadiran pelajar meningkat 90 peratus apabila sekolah dibuka semula baru-baru ini berbanding sekitar 80 peratus sebelum pandemik menunjukkan mereka teruja untuk kembali ke sekolah.
“Kerana itu saya saya ada minta Kementerian Kesihatan dahulukan guru untuk pemberian vaksin dan buat masa ini sudah ada kelompok guru berisiko sudah menerima vaksin.
“Situasi pandemik merupakan satu tempoh yang panjang dan mencabar persoalannya adakah kita akan tutup sekolah sampai bila-bila? Jadi kita cuba melakukan yang terbaik berhubung pendekatan yang boleh dilaksanakan mengikut keadaan semasa,” jelasnya. K! ONLINE


Cubaan suspek larikan diri tidak kesampaian
Oleh NUR SHARIEZA ISMAIL

16 Mei 2021, 5:14 pm
SEPANG – Cubaan tiga lelaki melarikan diri daripada ditahan pihak berkuasa tidak kesampaian, apabila kereta yang mereka naiki berhenti dan tersekat dengan dua kenderaan lain dalam kejadian yang berlaku di Taman Murni semalam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku pada pukul 5.30 petang ketika pihak polis mula mengekori sebuah kereta jenis Proton Wira dalam keadaan mencurigakan yang dinaiki tiga lelaki terbabit.
“Ketika pihak polis memberhentikan kereta, suspek telah bertindak melarikan diri bagi elak diri dari ditahan dengan mengundurkan kenderaan dengan laju sebelum melanggar dua kenderaan awam lain.
“Semasa kejadian, suspek turut melanggar seorang anggota polis dan telah mengakibatkan anggota polis terbabit mengalami kecederaan.
“Bagaimanapun, cubaan suspek gagal kerana kereta mereka berhenti dan tersekat sebelum berjaya ditahan pihak berkuasa,” katanya menerusi satu kenyataan di sini hari ini.
Wan Kamarul Azran berkata, pemeriksaan ke atas suspek menemui dua peket plastik lutsinar yang mengandungi serbuk dan ketulan kristal disyaki dadah jenis syabu masing-masing dengan berat 3.49 gram (g) dan 6.77g dengan nilai RM1,000.

Katanya, hasil siasatan lanjut ke atas kesemua suspek yang berusia 20-an mendapati dua daripada suspek positif dadah dan mempunyai rekod jenayah lampau.
“Kesemua mereka dipercayai telah terlibat dalam kegiatan dadah sejak dua tahun lalu.
” Sehubungan itu, suspek ditahan dan disiasat di bawah Seksyen 39A (1)Akta Dadah Berbahaya 1952, Seksyen 353/188 Kanun Keseksaan,” katanya. – K! ONLINE


Buruh Myanmar maut dipukul dengan besi
Oleh NOOR HASLIZA NUSI

16 Mei 2021, 4:52 pm
BALIK PULAU – Seorang pekerja kontrak warga Myanmar maut disyaki selepas dipukul dengan sebatang besi di tingkat 22 sebuah kondominium yang masih dalam pembinaan di Bayan Lepas di sini semalam.
Mangsa, HLA. Min, 29, dilaporkan mati semasa dalam perjalanan ke Hospital Pulau Pinang (HPP) kira-kira pukul 3.05 petang.
Mangsa sebelum itu ditemui rakan sekerjanya dalam keadaan kritikal dan berlumuran darah pada kepala di dalam tandas unit berkenaan sebelum menghubungi pihak ambulan.
Ketua Polis Daerah Barat Daya, Superintenden A. Anbalagan berkata, kejadian disedari rakan-rakan si mati setelah diarah oleh penyelia untuk mencari mangsa disebabkan masih tidak mengambil makanan tengah hari.
Menurutnya, siasat lanjut polis di tempat kejadian tidak menemui saksi bebas atau rakan sekerja yang melihat kejadian itu.
“Pasukan polis hanya menemui telefon bimbit dan kasut mangsa di dalam tandas berkenaan termasuk sebatang besi yang mempunyai kesan darah disyaki cebisan kulit di luar tandas.

“Ekoran kejadian itu, kita telah menahan enam buruh binaan warga asing iaitu lima lelaki Myanmar dan seorang Indonesia yang masing-masing berusia 25 hingga 44 tahun di lokasi kejadian,” katanya di sini hari ini.
Beliau memberitahu, hasil bedah siasat yang dijalankan di HPP hari ini mendapati kematian mangsa disebabkan daripada pukulan dengan objek tumpul dan keras pada kepala.
“Berdasarkan siasatan awal yang dijalankan, polis belum mengenal pasti punca dan motif sebenar kejadian.
“Semua tangkapan kini ditahan di lokap Ibu Pejabat Polis Daerah Barat Daya bagi membantu siasatan mengikut Seksyen 302 Kanun Keseksaan iaitu bunuh,” tambahnya. – K! ONLINE


Qatar umum sokongan kepada Palestin
Oleh KOSMO!

16 Mei 2021, 4:30 pm
DOHA, Qatar – Menteri Luar Qatar, Sheikh Mohammed bin Abdul Rahman al-Thanis bertemu pemimpin politik pergerakan Hamas semalam dan menggesa Israel menamatkan pengeboman ke atas Gaza, lapor media kerajaan.
“Masyarakat antarabangsa perlu bertindak segera untuk menamatkan serangan kejam dan berterusan Israel terhadap penduduk awam di Gaza dan Masjid Al-Aqsa di Baitulmuqaddis,” kata Sheikh Mohammed yang dipetik agensi berita rasmi QNA.
Beliau turut memberi jaminan kepada pemimpin Hamas, Ismail Haniyeh berhubung sokongan  Qatar kepada saudara seagama di Palestin.
Pertemuan mereka diadakan ketika Israel meneruskan serangan udara terhadap Gaza sebagai membalas bedilan roket pejuang Palestin dari wilayah tersebut.
Keganasan itu berpunca daripada pertempuran antara penunjuk perasaan Palestin dan polis Israel di pekarangan Masjid Al-Aqsa.
Hamas kemudian mengeluarkan amaran kepada Israel untuk mengundurkan pasukan keselamatan nya sebelum membedil roket ke Israel.

“Kami memberi amaran bahawa Masjid Al-Aqsa adalah garisan merah (batas) dan kami memberitahu Benjamin Netanyahu supaya tidak bermain api,” kata Ismail Haniyeh kepada beratus-ratus penyokongnya di Doha.
Pemimpin Hamas itu hidup dalam buangan di Qatar demi keselamatan nya. – AFP


Israel arah Mossad bunuh pemimpin Hamas di seluruh dunia
Oleh KOSMO!

16 Mei 2021, 5:24 pm
TEL AVIV – Kepimpinan Israel mengarahkan agensi perisikannya termasuk Shin Bet dan  Mossad untuk membunuh pemimpin Hamas di dalam Gaza dan di luar wilayah Palestin tersebut, demikian menurut sumber laman berita Warnews247.gr.
Menurut maklumat yang disiarkan televisyen Israel, agensi perisikan Rejim Zionis akan ‘meneutralkan sasaran’ di negara seperti Iran, Qatar, Turki dan Malaysia.
Operasi tersebut sebenarnya sudah bermula 48 jam lalu apabila dua bangunan Turki di Gaza telah dibom.
Serangan itu diteruskan dengan tentera Israel mengebom bangunan 13 tingkat yang menempatkan ibu pejabat stesen televisyen al-Jazeera.
Perang yang diisytiharkan Israel akan mengakibatkan impak besar terhadap hubungannya dengan Qatar dan Turki iaitu dua negara yang menyokong pergerakan Ikhwanul – Muslimin. – Agensi


Izara Aishah, Nourul Depp terima suntikan dos pertama vaksin AstraZeneca
Oleh MOHAMMAD SHAHEMY AZMI

16 Mei 2021, 4:35 pm
PETALING JAYA – Pelakon Izara Aishah serta penyanyi, Nourul Depp memasuki senarai terkini golongan selebriti yang selesai menerima suntikan dos pertama vaksin AstraZeneca hari ini.
Masing-masing berkongsi perkara tersebut menerusi hantaran dalam Instagram.
Berdasarkan gambar yang dikongsikan Izara dan juga Nourul, kedua-duanya telah mendapat suntikan vaksin jenis AstraZeneca di Pusat Pemberian Vaksin Universiti Kebangsaan Malaysia (UKM), Bangi, Selangor.
“Alhamdulillah saya telah divaksin. Daftar sekarang di aplikasi MySejahtera ya kawan-kawan. Tidak boleh terus datang (walk in) tau. Sayang semua,” tulis Izara ringkas dalam Intagramnya.
Menerusi perkongsian dalam InstaStory, turut kelihatan ialah suaminya, Muhammad Adib turut berada di pusat pemberian vaksin tersebut dipercayai untuk menerima suntikan serupa.
Sementara itu, bagi penyanyi Nourul Depp atau nama sebenarnya Noorulhuda Abdul Wahab turut berkongsi beberapa keping foto ketika berada di pusat pemberian vaksin dan bergambar dengan petugas barisan hadapan.

“Ambil jangan tidak ambil. Lindungi diri sendiri. Kalau sayang diri dan keluarga, ambil vaksin. Kita lindungi diri kita dan juga semua,” ujarnya.
Terdahulu, selain Izara dan juga Nourul, beberapa selebriti tanah air juga selesai menerima suntikan pertama vaksin antaranya Kavita Sidhu, Datuk A. Aida, Elfira Loy, Diana Danielle dan Farid Kamil. – K! ONLINE


Isteri anggota polis lawat suami bertugas di SJR dikompaun
Oleh SUBKHI SUDARJI

16 Mei 2021, 6:00 pm
PUTRAJAYA – Polis mengeluarkan kompaun kepada isteri anggota polis yang menziarah suaminya yang bertugas di sekatan jalan raya (SJR) Persiaran Selatan-Hala Keluar ke Dengkil pada hari raya pertama lalu kerana mendapati terdapat pelanggaran prosedur operasi standard (SOP) Perintah Kawalan Pergerakan (PKP).
Ketua Polis Putrajaya, Asisten Komisioner Mohd. Fadzil Ali berkata, kompaun itu dikeluarkan kerana pihak polis tidak mahu perbuatan sedemikian dijadikan alasan oleh semua ahli keluarga petugas untuk melawat keluarga yang bertugas di lapangan pada hari raya ataupun hari biasa.
“Pada awalnya, perbuatan tersebut dilihat sebagai satu tanggungjawab isteri untuk memberi sokongan moral kepada suami yang sedang bertugas dengan menghantar juadah di pagi raya.
“Namun, kepentingan awam adalah melebihi kepentingan individu, justeru kompaun dikeluarkan kepada isteri anggota tersebut di bawah Peraturan 17 Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 [P.U.(A) 225/2021],” katanya dalam satu kenyataan di sini hari ini.
Mohd. Fadzil berkata, bagi dakwaan menaiki kenderaan melebihi had tiga orang untuk sebuah kenderaan, tiada kompaun yang dikeluarkan kerana mereka menaiki dua buah kenderaan berbeza.
“Siasatan lanjut telah dijalankan dan hasil siasatan mendapati anggota tersebut dan keluarganya tinggal di dalam daerah Putrajaya.

“Isteri dan anak-anak anggota tersebut telah datang menaiki dua buah kenderaan yang berbeza untuk singgah sebentar bagi menyerahkan juadah Hari Raya Aidilfitri kerana suami bertugas pada pagi tersebut,” jelasnya.
Sementara itu, Mohd. Fadzil berkata, polis tidak berkompromi sekiranya wujud sebarang pelanggaran SOP PKP dan akan mengambil tindakan terhadap sesiapa sahaja tanpa mengira sama ada orang awam mahu pun anggota PDRM sendiri.
Kosmo! Online semalam melaporkan polis menafikan terdapat pelanggaran SOP PKP berhubung kunjungan ahli keluarga anggota polis yang bertugas di SJR Persiaran Selatan-Hala Keluar ke Dengkil pada hari raya pertama lalu.
Mohd. Fadzil dilaporkan berkata, anggota terlibat merupakan polis di Ibu Pejabat Daerah (IPD) Putrajaya yang bertugas dan tinggal di Putrajaya bersama keluarga dan anaknya berumur 5, 10 tahun dan 11 tahun. – K! ONLINE


Lapan individu leka berparti awal pagi langgar SOP PKP
Oleh SHAMSUL KAMAL AMARUDIN

16 Mei 2021, 3:19 pm
LUMUT – Lapan individu termasuk remaja berusia 17 tahun yang sedang leka berparti dikompaun kerana melanggar pematuhan Perintah Kawalan Pergerakan (PKP) dalam satu pemeriksaan di sebuah pangsapuri di sini awal pagi tadi.
Ketua Polis Daerah Manjung, Asisten Komisioner Nor Omar Sappi, berkata dalam pemeriksaan pada pukul 3.15 pagi itu, kesemua individu terbabit terdiri daripada enam lelaki dan dua perempuan didapati sedang berhibur sambil mendengar muzik ‘techno’ yang dipasang kuat.
“Hasil pemeriksaan mendapati kesemua mereka berusia antara 17 hingga 38 tahun telah berkumpul dan berada dalam premis tersebut dipercayai sedang menganjurkan aktiviti parti tanpa penjarakan sosial dan memakai pelitup muka.
“Kesemua lapan individu termasuk remaja lelaki berusia 17 tahun dan wanita berusia 38 tahun telah dikenakan kompaun RM1,500 setiap seorang kerana tidak mematuhi SOP PKP,” katanya dalam satu kenyataan di sini hari ini.
Menurut Nor Omar, pemeriksaan itu dilakukan sepasukan Task Force Pematuhan SOP PKP Ibu Pejabat Polis Daerah (IPD) Manjung selepas menerima maklumat orang ramai.
Jelasnya, orang ramai menghubungi Bilik Gerakan IPD Manjung mengadu terdapat bunyi bising dalam premis tersebut serta memasang muzik dengan kuat sehingga mengganggu jiran.

Bagaimanapun, kata Nor Omar, polis tidak menemui sebarang barang larangan termasuk dadah dan tiada minuman beralkohol ditemui dalam premis tersebut. -K! ONLINE


Tokoh guru setia berkhidmat selepas bersara
Oleh SITI AMINAH MOHD YUSOF

16 Mei 2021, 2:23 pm
PETALING JAYA – Tiada istilah berehat buat penerima anugerah Tokoh Guru Kebangsaan 2021, Noorizan Mohammed yang terus setia mencurahkan khidmat bakti walaupun sudah bersara sebagai Pengetua Sekolah Menengah Kebangsaan Jalan Empat, Bandar Baru Bangi, Selangor pada 2014.
Noorizan, 65, kini menjadi penasihat pendidikan untuk program Sekolah Amanah melibatkan lima buah sekolah menengah dan rendah di Jeli, Kelantan yang memberi manfaat kepada lebih 3,000 murid.
“Ini merupakan tahun kelima saya berkhidmat di Jeli selepas setahun bertugas untuk program yang sama di bawah Kementerian Pendidikan (KPM) di Cyberjaya.
“Program tersebut meliputi bimbingan dan latihan untuk membantu kepimpinan sekolah, mengasah kebolehan murid dalam akademik di samping mencungkil potensi mereka dalam bidang kokurikulum dan memperkasa Persatuan Ibu Bapa dan Guru serta komuniti setempat,” katanya ketika dihubungi Kosmo! di sini hari ini.
Anak kelahiran Pasir Puteh, Kelantan berkata, beliau gembira apabila melihat program itu membuahkan hasil apabila murid-murid yang diasuh berani tampil ke hadapan dan petah berkomunikasi sekali gus mengorak langkah ke arah pembelajaran abad ke-21.
Terdahulu Perdana Menteri, Tan Sri Muhyiddin Yassin mengumumkan beliau sebagai Tokoh Guru Kebangsaan 2021 dalam perutusan khas sempena Hari Guru 2021 hari ini.

Beliau turut mengumumkan dua penerima Tokoh Kepimpinan Pendidikan Kebangsaan 2021, Datuk Dr. Amin Senin dan Datuk Dr. Habibah Abdul Rahim yang kedua-duanya merupakan bekas Ketua Pengarah Pelajaran.
“Semoga anugerah ini menjadi penyuntik semangat kepada semua warga pendidik untuk terus berusaha dan memberikan sumbangan yang terbaik dalam melonjakkan pendidikan negara dan memastikan Malaysia menjadi sebuah negara yang jauh lebih baik,” katanya. – K! ONLINE


Kewangan syarikat meruncing, Mila Jirin bimbang nasib 100 pekerjanya
Oleh MOHAMMAD SHAHEMY AZMI

16 Mei 2021, 3:50 pm
PETALING JAYA – Pelaksanaan Perintah Kawalan Pergerakan 3.0 yang dikuatkuasakan kerajaan bermula 12 Mei lalu sehingga 7 Jun nanti sekali lagi membuatkan penyanyi dan juga pengusaha katering Mila Jirin gusar memikirkan nasib lebih 100 orang pekerjanya.
Menerusi hantaran dalam Instagramnya, pelantun lagu Persis Mutiara itu tidak pasti sama ada dia mampu untuk mengekalkan kesemuanya pekerjanya itu pada masa akan datang jika situasi pademik hari ini masih serius dan hanya berserah pada Allah SWT.
“Tahun ini sekali lagi raya dengan penuh kegusaran di minda. Mampukah aku? Mampukah aku mengekalkan semua pasukanku dengan situasi sekarang?
“Sesungguhnya saya berserah 100 peratus kepada Allah SWT andai apa yang tidak cukup, semoga dicukupkan,” tulisnya.
Ujar Mila atau nama sebenarnya Norsyarmilla Jirin, 34, dia sedih sehingga menitiskan air mata mengenangkan wajah seorang demi seorang pekerjanya ekoran bimbang dengan nasib mereka suatu hari nanti.
“Pagi raya, menangis saya kenangkan wajah pekerja-pekerja saya. Lebih 100 orang. Mampukah aku kali ini?

“Kewangan syarikat makin meruncing. Subsidi upah yang dijanjikan sudah tujuh bulan tidak ada khabar berita. Majikan diarah supaya kekalkan pekerja, buat aduan di Perkeso pun tidak ada maklumbalas. Sudah dibuat aduan secara atas talian, hilang terus dari radar,” luahnya dalam Instagra.
Kata bekas juara program Akademi Fantasia musim kelima (AF5) itu lagi, jika bergantung harap pada manusia, dia tahu pasti akan kecewa. Namun tidak jika dengan bergantung pada Allah SWT.
“Hati saya terdetik ketika sangat risau dengan nasib pada pekerja. Hati ini seolah berbicara supaya jangan risau kerana Allah SWT itu ada.
“Rezeki kita semua ditentukan olehNya. Jalankan apa sahaja yang ada, Allah SWT akan aturkan,” katanya.
Sebelum ini, Mila pernah menyuarakan rasa bimbang dan sedih mengenangkan nasib para peniaga termasuk dirinya apabila sekali lagi akan terkesan ekoran pelaksanaan Perintah Kawalan Pergerakan (PKP) untuk kali yang ketiga.
Menerusi satu hantaran yang dimuat naik dalam Instagramnya baru-baru ini, Mila menyifatkan keadaan dan situasi yang dihadapi kebanyakkan peniaga kini berada dalam keadaan tenat.
“Makin tenat! Suara orang-orang berniaga tenggelam tanpa bela! Selepas ini akan timbul pula penyakit semua dibuang kerja,” tulisnya. -K! ONLINE


Israel berhak mempertahankan diri – Biden
Oleh KOSMO!

16 Mei 2021, 3:49 pm
WASHINGTON- Presiden Amerika Syarikat (AS), Joe Biden menyuarakan ‘kebimbangan serius’ berhubung keganasan di Israel dan Gaza dalam satu panggilan telefon bersama Perdana Menteri Rejim Zionis, Benjamin Netanyahu semalam.
Beliau juga memberitahu Presiden Palestin, Mahmoud Abbas bahawa Hamas mesti berhenti membedil roket.
Bercakap dalam panggilan telefon pada hari keenam keganasan Israel-Palestin yang meragut ratusan nyawa , Biden menyuarakan sokongan tidak berbelah bahagi kepada hak Israel mempertahankan diri daripada serangan roket Hamas dan kumpulan pejuang lain.
Beliau juga meluahkan kebimbangan berhubung konfrontasi berdarah dan angka korban yang dialami kedua-dua belah pihak.
“Beliau mengutuk serangan ke atas bandar dan kota raya di seluruh Israel,” kata White House dalam satu kenyataan.
Bagaimanapun, Biden juga bimbang tentang keselamatan wartawan selepas serangan Rejim Zionis semalam telah meruntuhkan sebuah bangunan di Gaza yang menempatkan pejabat agensi berita Associated Press (AP) dan premis media antarabangsa  lain.

Dalam satu panggilan telefon dengan Presiden AP, Gary Pruitt, Setiausaha Negara, Antony Blinken menyuarakan sokongan tidak berbelah bahagi kepada wartawan bebas dan organisasi di seluruh dunia
Biden pula yang sehingga kini berdiam diri mengenai Keganasan di Asia Barat,  meluahkan sokongan AS kepada penyelesaian dua negara sebagai kaedah bagi menamatkan konflik berterusan antara Israel dan Palestin.
Beliau menyuarakan pendirian itu dalam panggilan telefon bersama Mahmoud.
Bagaimanapun Biden juga mahu Hamas menghentikan serangan roket ke Israel.
Setiausaha Pertahanan,  Lloyd Austin pula mengulangi hak Israel untuk mempertahankan diri.
Beliau mengulangi pendirian tersebut dalam satu panggilan telefon berasingan dengan rakan sejawatnya dari Israel, Benjamin Gantz. – AFP


Imam meninggal dunia selepas sujud
Oleh NORLIDA AKMAR IDROS

16 Mei 2021, 2:18 pm
ALOR SETAR – Seorang imam sebuah masjid di Kampung Kubang Jawi, Alor Janggus di sini sempat mengucapkan Allah sebanyak dua kali sebelum tidak sedarkan diri ketika menunaikan solat asar di masjid tersebut pada hari pertama Aidilfitri, Khamis lalu.
Imam Masjid Jamek Kampung Kubang Jawi, Shabudin Othman, 63, ketika kejadian dilihat lemah sehingga tidak mampu lagi bangkit daripada sujud untuk melakukan tahiyat akhir.
Kejadian berlaku ketika arwah berada di barisan saf makmum dengan solat asar berjemaah itu diimamkan oleh imam 2 masjid berkenaan, Rashidi Ishak.
Allahyarham Shabudin kemudian disahkan telah meninggal dunia oleh pegawai perubatan pada pukul 4.55 petang sebelum jenazah dibawa pulang ke rumah di Kampung Lintang, Kubang Jawi.
Menurut anak tunggal mangsa, Mohd. Juwaidi Fikri, 30, dia terus bergegas ke masjid sebaik dimaklumkan tentang kejadian dan pada masa itu bapanya sudah tidak sedarkan diri dengan denyutan nadi lemah.
“Saya dimaklumkan arwah ayah sempat mengucapkan Allah dua kali sebelum tidak sedarkan diri selain diajar untuk mengucap dua kalimah syahadah.

“Tidak lama kemudian, pegawai perubatan tiba di masjid dan mengesahkan ayah sudah tiada,” katanya semalam.
Katanya, dia dimaklumkan bahawa sebelum kejadian arwah ayahnya meminta imam dua masjid untuk mengimamkam solat asar kerana arwah agak letih.
“Menurut jemaah, arwah ayah dilihat lemah dan cuba untuk menghabiskan juga solat sebelum hampir rebah ketika mahu bangkit daripada sujud terakhir,” ujarnya.
Menurutnya, bapanya sebelum kejadian tidak mengadu sakit walaupun mempunyai penyakit darah tinggi, cuma arwah kelihatan sedikit letih sejak kebelakangan ini.
“Arwah ayah juga sempat membaca khutbah ketika solat sunat hari raya pada sebelah pagi,” jelasnya.
Sementara itu, isteri arwah, Hafisah Marzuki, 57, berkata, arwah suaminya telah menjadi imam masjid itu sejak 30 tahun lalu.-K! ONLINE